MAHIADDIN, LELAKI BERBAJU KOYAK DI TENGAH KHALAYAK….

Bagaimana marah dan bencinya rakyat kepada kerajaan PN sekarang ini adalah realiti yang tidak boleh dinafikan oleh sesiapa.
Di mana-mana, di alam nyata atau alam maya, itulah hakikat yang memenuhi atmosfera.
Di media sosial, dengan trend baru merakam ucapan dalam bentuk video, kebelakangan ini telah tampil semakin ramai rakyat biasa yang berani meluahkan rasa benci dan marah mereka, sementara dalam bentuk tulisan perkara itu sudah melumrah sejak sekian lama sebelumnya.
Ada yang meluahkannya dalam bentuk percakapan biasa, sindiran dan tidak kurang melalui lirik lagu yang disesuaikan dengan realiti kegagalan kerajaan.
Setiap hari – lelaki, wanita dan anak muda – ada saja yang berani memuatnaik video kemarahan mereka tentang kerajaan yang gagal dan menyusahkan rakyat ini.
Mereka yang berbuat demikian itu bukanlah wajah-wajah biasa yang memang diketahui selalu mengkritik kerajaan, tetapi merupakan profil-profil biasa yang tidak pernah menampil diri sebelum ini.
Apakah petanda semua ini?
Semua ini menandakan kemarahan dan kebencian rakyat sudah sampai ke tahap yang cukup parah dan terburuk pernah berlaku.
Kemarahan kelompok tertentu kepada kerajaan dan Perdana Menteri pada umumnya adalah perkara biasa, ia berlaku kepada semua kerajaan di dunia ini.
Ketika era Tun Mahathir Mohamad, Tun Abdullah Badawi dan Najib Razak sebelum ini, mereka juga mengalaminya, namun apa yang berlaku kepada kerajaan PN dan Mahiaddin Md Yasin sekarang ini, ia ternampak amat luar biasa sekali.
Kegagalan Mahiaddin serta kerajaan dalam mengawal Covid19, mengurus ekonomi dan menjaga rakyat yang dalam kesusahan akibat pandemik itu benar-benar menberi tekanan dan tidak boleh diterima.
Tiada kerajaan dan Perdana Menteri yang seteruk ini dalam mengurus negara lantaran tumpuan Mahiaddin untuk mempertahankan kuasa ternampak begitu berlebih-lebihan berbanding menjaga rakyat yang merupakan pemegang taruh yang sebenar dan utama.
Dalam keadaan biasa, memang rakyat mempunyai kuasa yang terhad untuk menjatuhkan kerajaan, melainkan perlu menunggu pilihanraya setiap lima tahun sekali untuk berbuat demikian.
Hanya jika rakyat sudah berhati kering dan tidak tahan lagi menanggung kesengsaraan, barulah ketika itu ada potensi untuk kebangkitan rakyat digerakkan bagi perletakan jawatan ketua kerajaan.
Setakat sehari dua ini, hati rakyat negara kita rasanya belum sampai lagi ke tahap perlu melakukan seperti yang pernah berlaku di Indonesia, Thailand dan beberapa negara Timur Tengah beberapa tahun sebelum ini.
Tetapi, tahap kemarahan, kebencian dan keinginan menukar kerajaan dan Perdana Menteri barangkali lebih kurang sama saja kemahuannya.
Pilihan yang ditunggu kini ialah pilihanraya di mana di situlah nanti rakyat berhak menggunakan kuasa mereka sepenuhnya untuk menentukan siapa yang harus dijadikan kerajaan dan Perdana Menteri.
Melihat kepada penolakan dan kemarahan rakyat yang terus menaik tahapnya hari demi hari, apalagi setelah UMNO yang merupakan pemegang saham terbesar dalam kerajaan PN sudah pun mengumumkan menarik sokongan, harapan Mahiaddin memenangi pilihanraya akan datang dirasakan amat sukar sekali.
Mahiaddin kini di mata rakyat adalah Perdana Menteri yang tiada lagi sokongan majoriti atau seperti lelaki yang berpakaian koyak di tengah-tengah khalayak, tetapi terus berlagak bagai seorang selebriti.
Ya…hanya seseorang yang tiada lagi rasa malu dalam dirinya saja yang sanggup terus ke sana ke sini dengan pakaian koyak sambil merasakan dirinya adalah pujaan hati.
Lelaki dengan pakaian koyak, realitinya bukan pilihan untuk diraikan lagi.
(ShahbudinHusin 15/07/2021)

4.5

11

votes
Article Rating
Kongsikan artikel ini


PEGUAM NEGARA PERLU DIPECAT, TIDAK LAGI BERKECUALI NASIHATI AGONG

Majlis Presiden Pakatan Harapan mengambil maklum laporan media yang mengajukan pandangan bahawa KDYMM Seri Paduka Baginda Yang di-Pertuan Agong perlu menerima nasihat guaman sendiri melalui badan seperti Majlis Privi (Privy Council).
Isu ini timbul susulan siri kenyataan umum Peguam Negara, termasuk yang terkini berkaitan isu penzahiran sokongan terhadap Perdana Menteri serta kenyataan 25 Jun lalu berhubung kuasa-kuasa KDYMM Seri Paduka Baginda Yang di-Pertuan Agong dan nasihat Jemaah Menteri yang telah melampaui batas adab kerana memperkecil dan memperlekehkan titah pandangan Raja-Raja Melayu.
Walaupun Perkara 145(2) Perlembagaan Persekutuan menyatakan bahawa “Menjadi kewajipan Peguam Negara menasihati Yang di-Pertuan Agong atau Jemaah Menteri atau mana-mana Menteri mengenai apa-apa perkara perkara undang-undang…”, namun timbul tanda tanya apakah Peguam Negara kini boleh menjalankan fungsi tersebut secara tidak berat sebelah (‘impartial’).
Apatah lagi apabila kita diingatkan bahawa terdapat kes-kes profil tinggi tertentu seperti YB Dato’ Sri Tajuddin Abdul Rahman yang ditahan Suruhanjaya Pencegahan Rasuah Malaysia (SPRM) pada 27 Mei namun sehingga hari ini tiada arahan pendakwaan dari Peguam Negara.
Ini memang luarbiasa apabila seseorang itu ditahan lebih sebulan yang lalu namun masih belum didakwa, dan semestinya menimbulkan tanda tanya samada wujud motivasi lain dengan melengahkan pendakwaan di mahkamah.
Oleh itu, Majlis Presiden mengulangi pendirian bahawa Peguam Negara perlu dipecat, atau beliau sendiri meletakkan jawatan secara terhormat kerana beliau dilihat tidak lagi mampu menjalankan tugas rasminya secara profesional dan berkecuali (neutral) dalam menegakkan undang-undang, termasuk dalam isu memberi nasihat kepada Seri Paduka Baginda.
YB DS Anwar Ibrahim
Parti Keadilan Rakyat (KEADILAN)
YB Hj Mohamad Sabu
Parti Amanah Negara (AMANAH)
YB Lim Guan Eng
Parti Tindakan Demokratik (DAP)
* Kenyataan Media Majlis Presiden Pakatan Harapan
16 Julai 2021.

5

3

votes
Article Rating
Kongsikan artikel ini


TITAH AGONG DIDERHAKAI LAGI, SIDANG KHAS PARLIMEN BERUPA TAKLIMAT MENTERI 26 JULAI INI WAJAR DIBOIKOT

Sidang Parlimen yang sebenar akhirnya ditetapkan selama 15 hari bermula 2 September 2021.
Meskipun titah Yang Dipertuan Agong dan Majlis Raja-Raja adalah sangat jelas tentang keperluan Sidang Parlimen diadakan dengan segera dan secepat mungkin, Mahiaddin Md Yasin selaku Ketua Majlis Parlimen nampaknya tetap dengan kedegilan kepada rancangan asalnya sebelum ini bahawa Parlimen hanya boleh dibuka pada September atau Oktober.
Maksud pihak Istana agar Sidang Parlimen perlu diadakan segera dan secepat mungkin untuk membincangkan tentang Ordinan Darurat dan Pelan Pemulihan Negara terlihat langsung tidak dipedulikan dan cuba difahami oleh kerajaan tanpa majoriti ini.
Dengan Sidang Parlimen ditetapkan pada 6 September iaitu setelah tempoh darurat berakhir, untuk apa lagi perlunya dibincangkan tentang darurat sebagaimana kehendak Agong dan Raja-Raja?
Bermakna dalam hal ini, titah Agong Majlis Raja-Raja seolah-olah telah dipermain-mainkan oleh Perdana Menteri dan kerajaan.
Sebaliknya, Sidang Parlimen selama 5 hari bermula 26 Julai yang diwar-warkan lebih awal sebelum ini telah ditukar menjadi Mesyuarat Khas yang tidak lebih berupa majlis taklimat daripada menteri-menteri mewakili kerajaan kepada Ahli Parlimen semata-mata.
Perlukah Ahli-Ahli Parlimen hadir ke Parlimen semata-mata untuk sekadar mendengar taklimat sehala daripada pihak kerajaan?
Seperti kata Najib Razak, jika semata-mata majlis taklimat menteri-menteri saja, lebih baik dibuat rakaman dalam bentuk video, kemudian dimuat-naik dalam youtube dan Ahli-Ahli Parlimen menontonnya di situ saja.
Benar kata Najib itu kan!!
Melihat tindakan Mahiaddin yang sekali lagi menderhakai titah Agong dan Raja-Raja berkaitan pembukaan Parlimen ini, sebenarnya tidak keperluan untuk Ahli-Ahli Parlimen membazirkan masa hadir Sidang Parlimen khas pada 26 Julai ini.
Lebih baik mereka memboikotnya sebagai tanda tidak setuju dengan penderhakaan Mahiaddin dan kerajaan yang berterusan terhadap Agong dan Raja-Raja.
Adalah membuang masa saja menghadirkan diri dalam sidang khas itu jika untuk mendengar taklimat tanpa ada ruang untuk berbahas dan bertanya soalan.
Tambahan lagi, untuk apa terus diberi ruang kepada kerajaan tanpa majoriti ini bermaharajalela lagi?
Mahiaddin sekarang ini hanya cuba melengah-lengahkan masa menahan kuasa yang sedang dinikmatinya daripada dijatuhkan.
Selepas ini nanti, entah apa-apa lagi helah yang cuba dilakukannya.
Sesuai dengan UMNO ketika ini yang sudah membuat keputusan menarik sokongan terhadap Perdana Menteri, apa yang sepatutnya parti itu dan blok pembangkang lakukan ialah mengambil ketetapan memboikot sidang Parlimen pada 26 Julai ini.
Sekiranya dapat ditunjukkan kepada rakyat dan dunia bahawa lebih separuh daripada Ahli-Ahli Parlimen memboikotnya, bermakna dengan sendirinya terbukti Mahiaddin tiada lagi sokongan majoriti.
Kalau bukti tiada majoriti sudah dapat ditunjukkan dengan lebih nyata kepada rakyat dan dunia dengan lebih separuh Ahli Parlimen memboikot Sidang khas Parlimen, apakah Mahiaddin masih mampu hidup dengan tiada perasaan malu lagi?
Dalam waktu yang sama, dengan memboikot itu juga dapat memudahkan UMNO mengenal pasti siapa di kalangan Ahli-Ahli Parlimennya yang mengutamakan perjuangan atau lebih sayangkan jawatan.
(ShahbudinHusin 16/07/2021)

4.4

7

votes
Article Rating
Kongsikan artikel ini


KALAU BUKAN KERAJAAN GAGAL, APA LAGI NAMANYA?

Kata Mahiaddin Md Yasin, jangan peduli dan terpedaya dengan kempen kerajaan gagal.
Menurut beliau, kerajaan tidak gagal dan terus berfungsi dengan baik, malah data bantuan untuk rakyat sentiasa ada di setiap kementerian.
Untuk itu, tambahnya lagi, tidak perlu adanya kempen mengibar bendera putih atau bendera hitam.
Kibar bendera biru tak apa, katanya sebagai merujuk warna biru kusam yang merupakan warna bagi logo PN.
Ada menteri UMNO berkata, kerajaan PN tidak gagal, ia cuma belum berjaya saja.
Entahlah, rasanya antara gagal dan belum berjaya lebih kurang sama saja maksudnya.
Seorang lagi pemimpin UMNO yang turut menjadi penyokong kuat Mahiaddin berkata, yang kata gagal itu celah mana?
Menurut beliau, tidak ada yang gagal kerana kerajaan sentiasa berfungsi dengan baik sebagai satu pasukan.
Ada juga pemimpin tertentu, barangkali kerana terlampau ingin mengampu, memberitahu bukan kerajaan yang gagal, sebaliknya rakyat yang gagal.
Ehhh…sebelum nak salahkan rakyat, sedarlah siapa yang mengurus negara dengan gaji lumayan setiap bulan?
Adakah rakyat atau pemimpin?
Beberapa pemimpin lain dalam PN turut mempertahankan kerajaan PN tidak gagal dengan pelbagai hujah serta alasan.
Pokoknya masing-masing cuba tampil dengan hujah tersendiri mempertahankan kerajaan tidak gagal, manakala rakyat terus mengasak bahawa kerajaan sememangnya gagal.
Gagalnya kerajaan pada asasnya meliputi banyak aspek, daripada menangani Covid19, memulih ekonomi, memberi kesejahteraan kepada rakyat dan macam-macam lagi.
Bagaimana rakyat tertekan nak cari makan, dikurung berbulan-bulan sehingga ramai gantung diri dan terjun bangunan adalah lumrah yang berlaku setiap hari.
Ia diburukkan lagi, sementara kematian terus meningkat, ada hospital sampai merayu bantuan pihak swasta untuk menderma kontena bagi menyimpan mayat.
Bukankah hospital kerajaan merupakan tanggungan kerajaan, ke mana peruntukan yang kononnya berbilion-bilion disediakan sewaktu pandemik ini?
Tidakkah semua ini menandakan sebuah kerajaan yang gagal sedang memerintah negara ini?
Kalau tidak gagal, takkanlah perkara kecil seperti membeli kontena mayat pun tidak mampu?
Dalam pada itu, selain timbunan kegagalan lain yang dirasai rakyat, kegagalan paling asas PN dan Mahiaddin ialah kerana ia gagal mengabsahkan kedudukannya sebagai kerajaan sejak dulu, kini dan selamanya.
Mahiaddin sentiasa saja mengelak atau berdalih untuk kedudukan sokongan yang ada padanya diibuktikan secara terbuka.
Kalau kahwin secara sah, kenapa takut menunjukkan sijil nikah?
Selagi kegagalan asas itu tidak berani dibuktikan atau diatasi, selagi itulah kegagalan akan datang bertimpa-timpa menimpa bahu Mahiaddin tanpa ada kesudahannya.
(ShahbudinHusin 17/07/2021)

5

3

votes
Article Rating
Kongsikan artikel ini


SANGGUP DIPERGUNA MAHIADDIN, KLUSTER MENTERI SUDAH JADI MUSUH PARTI SENDIRI

Semalam terdedah satu lagi rakaman audio mesyuarat MT UMNO yang diadakan pada 7 Julai lalu, dengan kali ini melibatkan suara Ismail Sabri Yaakob yang baru dilantik sebagai Timbalan Perdana Menteri.
Dalam audio itu, beliau antaranya bercakap mengenai perlantikannya sebagai Timbalan Perdana Menteri, tentang masa yang sesuai untuk UMNO keluar daripada kerajaan dan kedudukan kerajaan PN yang menurutnya tidak akan jatuh kiranya UMNO menarik diri pada waktu ini.
Selain membangkitkan tentang darurat yang masih berkuatkuasa sebagai hujah kerajaan tidak jatuh, beliau juga menyebut berkenaan CSA atau perjanjian kepercayaan dan belanjawan yang didakwanya berlaku antara Mahiaddin Md Yasin dengan PH sekiranya UMNO mengambil tindakan menarik diri.
Kata beliau, dengan adanya perjanjian itu, meskipun setelah UMNO menarik diri, kedudukan kerajaan PN dan Mahiaddin sebagai Perdana Menteri tidak mungkin jatuh berikutan sokongan gantian telah diperolehi daripada PH.
Dalam audio seorang lagi ahli MT, Tajuddin Abdul Rahman yang viral sebelum ini, beliau juga menggunakan hujah yant sama sebagai sandaran ketidakperluan untuk UMNO menarik diri daripada kerajaan pada waktu sekarang.
Katanya, dengan sokongan baru daripada DAP kepada Mahiaddin di dalam Parlimen melalui CSA, penarikan sokongan oleh UMNO tidak memberi kesan apa-apa kepada kerajaan PN.
Berdasarkan dua audio yang terdedah setakat ini, tidak mustahil lebih ramai sebenarnya ahli MT yang menggunakan hujah CSA sebagai alasan dan kebimbangan UMNO tidak perlu menarik diri daripada kerajaan.
Soalnya, benarkah ada CSA antara kerajaan PN dengan PH?
Sebelum penafian Saifuddin Nasution Ismail semalam, sebetulnya telah beberapa kali pemimpin PH mengeluarkan kenyataan sebelum ini bahawa mereka sama sekali tidak akan bekerjasama dengan Mahiaddin, walau dalam ada keadaan sekali pun.
Blok pembangkang lain seperti Pejuang dan Warisan juga turut mengeluarkan kenyataan yang sama.
Jadi, kenapa pemimpin UMNO, termasuk yang berjawatan Timbalan Perdana Menteri, masih suka menggunakan hujah CSA itu?
Adakah mereka tiada pengetahuan mengenainya dan tidak mengikuti perkembangan semasa, walaupun dengan kedudukan sebagai anggota kabinet dan pemimpin parti di hireaki tertinggi, mereka sepatutnya sentiasa ke depan dengan maklumat di hujung jari?
CSA sebenarnya hanyalah helah semata-mata kerana alasan dan faktor sebenar ialah keinginan untuk pemimpin UMNO terbabit terus kekal menikmati habuan dan kedudukan, termasuk dengan jawatan baru sebagai orang nombor dua dalam kerajaan.
Nikmat jawatan itu terlalu sukar untuk mereka lepaskan, tambahan lagi setelah memperolehinya walau dalam keadaan UMNO tidak menang pilihanraya dan beberapa pemimpinnya sendiri sedang menuju ke penjara.
Dalam keadaan ini, mereka merasakan inilah peluang merembat habuan, sambil menyimpan impian kalau-kalau ada peluang menjadi pemimpin masa depan bagi menggantikan kepimpinan sedia.
Realitinya, dengan terus berada di dalam kerajaan yang paling dibenci rakyat ini, meski nikmat diperolehi, pemimpin UMNO yang takut kehilangan jawatan serta kedudukan itu secara automatik sudah masuk dalam perangkap “scheme of things” yang menjadi amalan Mahiaddin untuk mengekalkan jawatannya.
Lantaran keseronokan dengan habuan dan jawatan itu, mereka kini sudah tidak kisah menjadi musuh kepada parti sendiri.
Dan setiap kali Mahiaddin terasa kedudukannya terancam, ada saja “scheme of things” baru ditawarkan.
Sebab itu, di sebalik UMNO sudah menetapkan penarikan sokongan secara serta-merta terhadap Mahiaddin, kluster menteri dalam parti itu tiada perasaan malu sama sekali mempertahankan lagi Presiden Bersatu itu untuk terus kekal sebagai Perdana Menteri.
Perlakuan mereka itu bukan saja menimbulkan kehairanan kepada rakyat, malah barangkali isteri dan anak-anak di rumah yang sudah dewasa pun turut sama terasa peliknya.
Entahlah Labu, langsung tak berjenis mereka ini, ayam dan itik pun tahu memilih mana makanan yang perlu.
Keadaan ini sekaligus menjadikan tindakan UMNO menarik sokongan terhadap Mahiaddin hanya sia-sia dan tidak bermakna kerana umpan “scheme of things” lebih mudah untuk mengena sasaran berhanding jerit pekik tentang perjuangan.
Berkaitan CSA, PH dan blok pembangkang lain yang telah dikhianati oleh Mahiadin melalui Langkah Sheraton, ikut logik apa sekali pun, mustahil sanggup bekerjasama dengan PN untuk mengekalkan kerajaan sedia ada ini.
Jika itu yang sanggup PH lakukan, bermakna mereka juga tiada bezanya dalam konteks khianat kepada pengundi dan rakyat seluruhnya.
Akhirnya, tindakan itu akan membangkitkan kebencian rakyat dan memungkinkan tidak lagi menjadi pilihan pengundi bila pilihanraya diadakan.
Apakah itu yang mahu PH terima dengan percuma dalam perjuangan mereka?
(ShahbudinHusin 17/07/2021)

3.8

10

votes
Article Rating
Kongsikan artikel ini


ZAHID HAMIDI JANGAN ULANGI KESILAPAN NAJIB

UMNO tidak akan kalah PRU14 lalu jika Najib Razak mengadakan pilihanraya lebih awal, misalnya pada penghujung 2016 atau bila-bila masa di tahun 2017.
Tetapi, disebabkan Najib melewatkan PRU14 sehingga Mei 2018 iaitu betul-betul genap lima tahun setelah PRU13 diadakan pada April 2013, itulah yang menjadi punca kekalahan UMNO dan BN.
Dengan Najib menunda tarikh PRU14 sehingga Mei 2018, tidak mengadakannya lebih awal, bukan saja kemarahan rakyat kepada beliau dan UMNO kian memuncak, malah ia juga memberi ruang kepada PH yang dipengerusikan Tun Mahathir Mohamad ketika itu untuk menyelesaikan beberapa isu seperti pengagihan kerusi, penggunaan logo, calon Perdana Menteri dan sebagainya.
Dengan masa yang lebih panjang diberikan itu juga, Tun Mahathir dan PH mempunyai banyak waktu untuk menjelajah ke seluruh negara bertemu rakyat, meski dalam keadaan pelbagai kemudahan diterimanya selaku bekas Perdana Menteri telah ditarik balik.
Kiranya Najib tidak menunggu sehingga Mei 2018 untuk membubarkan Parlimen, peluang untuk UMNO dan BN dapat dikalahkan adalah tersangat tipis.
Realitinya, UMNO dan BN dikalahkan ketika ia sedang berkuasa dan sewaktu semua kuasa terkumpul dalam kepungan Najib, suatu keadaan yang sebenarnya sukar bagi PH sebagai pembangkang ketika itu.
Kunci kekalahan itu hanya satu – Najib lambat membubarkan Parlimen dan tidak cepat mengambil peluang di ketika PH belum begitu kemas persiapannya.
Beberapa pemimpin PH, selepas kemenangan dalam PRU14 itu, tidak berselindung mengakui, mereka tidak mungkin menang jika pengundian lebih diadakan lebih awal daripada Mei 2018.
Hari ini, walaupun merupakan sebahagian daripada kerajaan, namun ia bukan lagi tunjang kuasa dalam pemerintahan.
UMNO sebaliknya hanya sebagai penumpang dengan pemegang stereng kuasa ialah Mahiaddin Md Yasin daripada Bersatu.
Begitu pun, suatu kelebihan yang ada pada UMNO ketika ini, meskipun ia hanya penumpang yang sudah acapkali tidak puas hati dengan kerajaan, ia berada dalam kedudukan yang boleh untuk menumbangkan kerajaan pada bila-bila masa dimahukan berbuat demikian.
Bila-bila masa saja jika UMNO mengumumkan menarik sokongan dan keluar daripada kerajaan, maka tumbanglah PN dan berakhirlah juga kekuasaan Mahiaddin sebagai Perdana Menteri.
Namun, seperti yang kita sedia maklum, sementara UMNO sentiasa ada perasaan tidak puas hati dan ingin kembali berkuasa penuh sebagai parti yang dominan serta enggan selama-lamanya berkedudukan sebagai penumpang, parti itu masih mewarisi apa yang dilakukan Najib sebelum PRU14 lalu iaitu lambat dan terhegeh-hegeh dalam bertindak.
Memutuskan hubungan dengan Bersatu sudah dan membuat ketetapan menarik sokongan kepada Mahiaddin selaku Perdana Menteri juga sudah dimuktamadkan, tetapi UMNO nampaknya masih tiada keberanian untuk keluar daripada kerajaan.
Ikut logik dan hukum dalam cerai-berai, kalau sudah memuktamadkan kata mahu berpisah, tentulah tidak mahu lagi tinggal serumah.
Namun, pelik lagi ajaib, sementara tidak lagi menyokong Mahiaddin, UMNO masih mahu berada dalam kerajaan yang dipimpin oleh pemimpin yang tidak lagi disokongnya itu, bahkan macam kemaruk pula bila ditawarkan jawatan Timbalan Perdana Menteri.
Dengan sekadar menarik sokongan yang disertai dengan gesaan agar Mahiaddin harus berundur, tetapi tidak keluar meninggalkan rumah bersama kain baju dan pakaian, Perdana Menteri bukan saja tidak jatuh, malah seperti diberi lebih banyak masa untuk berfikir dan mencari jalan bagi mengekalkan lagi kuasa dalam tangannya.
Kalau diperhatikan, situasi ini tidak banyak berbeza dengan keadaan ketika Najib mahu dijatuhkan pada Mei 2018 lalu, beliau sedar sedang diusaha untuk dijatuhkan, namun memberi banyak ruang dan peluang kepada musuhnya mengukuhkan kedudukan.
Sekarang pula, UMNO mahu menjatuhkan Mahiaddin dan menukar Perdana Menteri, tetapi dalam masa yang sama terus memberi banyak masa kepadanya untuk kekal berkuasa.
Dalam keadaan sekarang, jika sungguh mahu menjatuhkan Mahiaddin, UMNO bukan saja harus serta-merta menarik sokongan, malah serta-merta juga membuat keputusan keluar daripada kerajaan.
Lagi banyak masa diberi kepada Mahiaddin atau jika UMNO terus bertangguh-tangguh untuk menjatuhkan musuh, ia sama saja seperti Najib melewat-lewatkan pembubaran Parlimen pada 2018 dahulu.
Lihat saja sebelum ini bagaimana Mahiaddin sedikit demi sedikit dapat mengkucar-kacirkan UMNO, satu demi satu dan berterusan hingga yang terakhir berjaya memerangkap parti itu dengan melantik Timbalan Perdana Menteri, bermakna lagi banyak masa diberi, lagi banyak peluang untuk Perdana Menteri merancang pelbagai perkara demi kepentingan kuasanya.
Sepatutnya di peringkat ini UMNO sudah sedar bahawa melewat-lewatkan lagi masa untuk menjatuhkan Mahiaddin adalah suatu kerugian buat mereka.
Kalau Najib yang sedang berkuasa pun boleh tergolek kerana melengahkan masa dan lambat mengadakan pilihanraya, Zahid Hamidi juga pasti menempah nasib yang sama jika terus bermain-main dengan masa.
(ShahbudinHusin 18/07/2021)

4.6

7

votes
Article Rating
Kongsikan artikel ini


APA KATA MAHIADDIN PULA BUAT UNDIAN?

Undian selama 7 hari yang dilakukan melalui Page FB Najib Razak mengenai sama ada kerajaan PN pimpinan Mahiaddin Md Yasin gagal atau tidak, berakhir semalam.
Seramai 350 ribu telah mengambil bahagian dalam undian tersebut.
Keputusan akhirya ialah 78 peratus berpendapat kerajaan PN adalah gagal, manakala hanya 22 peratus mengundi tidak gagal.
Keputusan ini amatlah memalukan Mahiaddin kerana tanggapan tidak gagal dikalahkan dengan undi yang sangat besar oleh pengundi yang beranggapan gagal.
Kalau diandaikan majoriti yang mengundi adalah penyokong atau ahli UMNO yang menyokong Bossku, keputusan undian itu bermakna ahli dan penyokong UMNO secara majoritinya setuju bahawa kerajaan PN adalah kerajaan yang gagal.
Memandangkan UMNO adalah komponen Ahli Parlimen terbesar dalam kerajaan PN, undian ini adalah petanda buruk buat Mahiaddin.
Begitu pun, oleh kerana Page FB Najib yang melakukan undian tersebut, mungkin ada yang tidak setuju dengan keputusannya itu.
Mereka mungkin mengandaikan yang mengundi itu adalah sealiran pemikiran dengan Najib yang sememangnya tidak setuju dengan Mahiaddin.
Untuk berlaku adil, maka apa kata Page FB Mahiaddin Md Yasin pula membuat undian dengan tajuk yang sama?
Manalah tahu, kalau-kalau keputusannya boleh jadi terbalik dengan hanya 22 peratus saja mengatakan PN sebagai kerajaan gagal dan 78 peratus lagi mengundi tidak gagal.
Untuk lebih meyakinkan dan sebagai tanda sokongan kepada Perdana Menteri, boleh juga sebenarnya Page FB Azmin Ali dan Hadi Awang turut sama membuat undian tersebut.
Siapa tahu, jika nanti undiannya menunjukkan 100 peratus mengatakan PN bukan kerajaan yang gagal.
Dalam hal ini, baik Mahiaddin, Azmin atau Hadi Awang, semua mereka mestilah ada keberanian dan berjiwa besar untuk menguji populariti kerajaan PN ini.
Jika tidak, sudahlah menguji ada sokongan majoriti di Parlimen tiada keberanian, takkanlah ujian di alam maya dan di kalangan netizen yang tiada kesan daripadanya untuk menjatuhkan kerajaan pun tak berani juga?
Jadi pemimpin, janganlah sepanjang masa tunjuk jiwa lekeh dan penakut depan rakyat.
Sesekali mesti jadi berani.
(ShahbudinHusin 19/07/2021)

5

4

votes
Article Rating
Kongsikan artikel ini


NAJIB TAK SETUJU TABUNG HAJI DILETAK DI BAWAH BANK NEGARA

Tabung Haji bukan bank. TH tak beri pinjaman atau kenakan riba.
Matlamat TH juga sangat berbeza dengan bank.
Dua matlamat utama TH ialah memudah dan menyempurnakan Urusan Jemaah serta memperkasa Ekonomi Ummah.
Jika dikawal terlalu ketat seperti bank maka jenis pelaburan dan pulangan dari pelaburan serta Hibah tidak akan tinggi lagi.
Bukan semua benda ialah bank.
Model TH sudah elok sejak berpuluh tahun dahulu.
Lebih elok keputusan meletakkan TH bawah kawalan BNM ditunda selepas RCI bagi TH selesai.
Pada ketika ini, Menteri Kewangan patut memberi fokus penuh bagi tugas dia sebagai Menteri Penyelaras untuk Pelan Pemulihan Negara.
Meletak Tabung Haji bawah BNM bukan keutamaan dalam tempoh pandemik ini.
NAJIB RAZAK
Bekas Perdana Menteri.

4.2

5

votes
Article Rating
Kongsikan artikel ini


PESAN ANWAR SEMPENA AIDIL ADHA – YAKIN DENGAN PERJUANGAN, JANGAN JADI HAMBA HARTA, PANGKAT DAN KUASA

Sekali lagi umat Islam akan meraikan Aidiladha dalam norma baru yang serba terbatas demi kepentingan dan keselamatan semua.
Kita mengimbau semula peristiwa bersejarah tatkala Nabi Ibrahim diuji dengan perintah mengorbankan anak sulungnya, Nabi Ismail atas nama keyakinan.
Perintah ini pastinya tidak mudah untuk dilaksanakan oleh sang ayah dan juga sang anak, namun atas dasar keyakinan kepada rencana Tuhan, detik-detik getir saat bilah pisau hampir mengenai tengkuk anakandanya diharungi dengan selamat.
Allah SWT mendatangkan penyelesaian, dan Nabi Ismail terselamat. Mereka berdua lulus.
Sikap ini memerlukan tekad yang ampuh sebagai syarat menempuhi badai yang kuat menghempas.
Ibadah haji melatih umat untuk bersikap cekal dan sederhana, di samping meraikan kesamarataan dan kepelbagaian.
Berangkatnya umat ke tanah suci berpakaian serba putih menandakan kesediaan mencorak peribadi baru yang tidak tunduk pada keangkuhan dan kemewahan yang melampau.
Renungkan semula wasiat Rasulullah SAW tatkala baginda menatap wajah ribuan generasi awal Muslimin di padang Arafah dalam Khutbah Haji terakhirnya yang menyeru pada nilai-nilai keadilan dan kesejagatan.
Sungguh yang demikian merupakan pengajaran abadi buat seluruh umat manusia sebagai panduan dalam perjuangan agar tidak terjerumus ke lembah kezaliman.
Justeru raikanlah Aidiladha ini dengan penuh penghayatan terhadap makna hakikinya.
Letakkanlah keyakinan kepada masa depan perjuangan kita, merdekakan diri daripada diperhambakan oleh harta, pangkat dan kuasa.
Bersegeralah membantu rakyat yang susah dengan penuh kerendahan jiwa. InshaAllah, kemenangan pasti akan tiba.
ANWAR IBRAHIM
Presiden PKR/Pengerusi PH.

5

5

votes
Article Rating
Kongsikan artikel ini


JIKA KEHADIRAN CUMA 80 – SEKALI LAGI – BOIKOT SAJA SIDANG PARLIMEN 26 JULAI INI

Pada 16 Julai lalu, saya menulis satu artikel di blog ini menggesa agar blok pembangkang memboikot sepenuhnya sidang khas Parlimen selama lima hari bermula 26 Julai depan.
Ia berikutan sidang khas itu hanya dipenuhi dengan taklimat menteri semata-mata.
Tidak pernah di dunia ini sidang Parlimen hanya dipenuhi dengan taklimat menteri saja kerana sebagai tunjang semak dan imbang dalam sistem demokrasi, ruang berbahas, bertanya soalan dan mengundi adalah asas utamanya.
Jika hanya taklimat semata-semata, hanya membuang masa Ahli Parlimen menghadirinya dan ia tidak lebih seperti mendengar ceramah sehala saja.
Adakah itu peranan Ahli Parlimen dan adakah untuk itu juga mereka dibayar gaji lumayan?
Sebab itu, bagi saya lebih baik blok pembangkang memboikotnya saja bagi memperlihatkan kepada rakyat dan dunia betapa teruk dan tidak bergunanya kerajaan PN yang sedang memerintah negara melalui pintu belakang ini.
Meski kemudian Menteri Di Jabatan Perdana Menteri, Takiyuddin Hassan mengatakan ruang berbahas akan tetap dibuka, tetapi kebanyakan Ahli Parlimen meragui kenyataan beliiau itu.
Melihat kepada tingkah laku Mahiaddin Md Yasin yang sejak tujuh bulan lalu sentiasa saja mencipta pelbagai helah untuk tidak membenarkan Parlimen bersidang, realitinya macam-macam boleh dilakukan oleh mereka melalui kerakusan kuasa yang sebenarnya telah tersimpul mati dalam jiwa bagi tujuan memastikan Parlimen tidak berperanan dengan sewajarnya.
Kemudian daripada itu, belum pun menjadi kepastian sama ada ruang perbahasan benar-benar dibuka atau sekadar auta, terpacul pula kenyataan Timbalan Speakar Parlimen yang menyebut kemungkinan kehadiran Ahli-Ahli Parlimen dalam sidang khas kali ini akan dihadkan.
Katanya, berikutan ancaman Covid19, sidang khas Parlimen itu nanti mungkin hanya dihadkan kepada kehadiran seramai 80 Ahli Parlimen saja.
Dalam 80 orang itu, sudah tentulah jumlah Ahli Parlimen kerajaan yang dibenarkan hadir melebihi wakil daripada blok pembangkang.
Ternampak di sini kerajaan tiada keabsahan dan tanpa majoriti ini sentiasa saja mencari helah dan akal jahat untuk kepentingan nafsu rakus mereka.
Di mana logiknya jika hanya 80 saja dibenarkan hadir, sedangkan semua Ahli Parlimen sudah pun menerima dua suntikan vaksin?
Apakah Ahli Parlimen hanya disuntik kosong atau air suam dan bukan vaksin ke dalam tubuh mereka?
Lebih daripada itu, kakitangan Parlimen juga telah diberi kemudahan oleh kerajaan untuk diberi suntikan vaksin awal sebelum bermulanya sidang Parlimen 26 Julai ini.
Jadi, kenapa masih takut untuk mengadakan sidang dengan kehadiran penuh?
Tambahan lagi, sepertimana yang diketahui umum, semalam juga Mahiaddin berpeluang menunaikan solat sunat Aidil Adha bersama 300 jemaah di Masjid Negara, Kuala Lumpur.
Kalau di masjid boleh berkumpul seramai 300 orang dan dalam keadaan bukan semuanya sudah menerima suntikan vaksin, tentulah tidak masuk akal 220 Ahli Parlimen yang sudah menerima vaksin tidak boleh bersidang semuanya.
Tetapi, jika kerajaan PN yang hijab perasaan malunya telah ditarik Tuhan ini masih juga berdegil dengan pelbagai alasan untuk memandulkan Parlimen, sama ada dengan mengekang perbahasan atau menghadkan kehadiran, pilihan bagi blok pembangkang dan kluster UMNO yang turut tidak setuju cuma tinggal satu – boikot sepenuhnya tanpa ragu-ragu.
Tidak perlu lagi kerajaan ini terus diberi muka, malah perlu ditunjukkan kepada dunia wajah kehodohan sebenar mereka.
Kiranya blok pembangkang pun tiada keberanian untuk bertindak demikian rupa, sebaliknya sekadar berani menceceh di media sosial, mereka juga sebenarnya bersekongkol dengan kedurjanaan yang rata-rata menyebabkan kemarahan dan kebencian rakyat ketika ini.
Titah Agong pun selamba saja mereka derhakai dan perkotak-katikkanya, mahu tunggu apa lagi?
Ketidakberanian blok pembangkang dalam hal ini tidak mustahil akan turut menerima hukuman sewajarnya daripada rakyat di kotak undi nanti.
(ShahbudinHusin 21/07/2021)

4.6

7

votes
Article Rating
Kongsikan artikel ini


TIGA TUNTUTAN PH KEPADA SPEAKER, JIKA TIDAK, SAMA DERHAKA TITAH RAJA

Majlis Presiden Pakatan Harapan terkejut membaca kenyataan media Yang di-Pertua Dewan Rakyat yang mendakwa Pakatan Harapan cuba melagakan beliau dengan Istana Negara.
Ini bukanlah satu kenyataan yang patut dikeluarkan seorang Yang di-Pertua Dewan Rakyat, dan menggunakan bahasa yang tidak mengikut peraturan Parlimen (‘unparliamentary language’).
Isu pokok di sini ialah keputusan-keputusan Kerajaan Perikatan Nasional berkenaan perjalanan sidang khas Parlimen tidak mencapai maksud penuh titah pandangan yang dizahir KDYMM Seri Paduka Baginda Yang di-Pertuan Agong dan Raja-Raja Pemerintah.
Sidang khas ini tiada perbahasan ke atas sebarang usul, hanya setakat mendengar kuliah Menteri, dengan kehadiran jumlah Ahli Dewan Rakyat yang tidak lengkap, dan tanpa sebarang undian terutama berkait Proklamasi Darurat.
Maka jika Yang di-Pertua Dewan Rakyat tetap melaksanakan keputusan-keputusan Kerajaan itu, pada ketika beliau menyedari ianya tidak mencapai maksud sebenar Duli-Duli Tuanku, maka Yang di-Pertua Dewan Rakyat telah turut sama mengingkari titah tersebut.
Pakatan Harapan menegaskan bahawa titah pandangan Seri Paduka Baginda mesti dijunjung oleh Kerajaan dan juga Yang di-Pertua Dewan Rakyat.
Yang di-Pertua Dewan Rakyat tidak perlu bimbang kerana Pakatan Harapan tidak memasukkan sebarang usul undi tidak percaya ke atas Perdana Menteri.
Kami hanya mahu menumpukan perhatian sidang khas ini kepada perkara-perkara penting pandemik COVID-19 dan kesusahan rakyat dalam krisis ekonomi masakini.
Untuk mencapai maksud penuh titah tersebut, Yang di-Pertua mesti melakukan tiga perkara berikut:
1. Tidak meletakkan had 80 orang dan membenarkan semua Ahli Parlimen hadir dan berada di dalam Dewan Rakyat pada bila-bila masa mesyuarat berjalan. Ini untuk memastikan semua Ahli Parlimen yang ingin berbahas boleh berbuat sedemikian.
2. Membenarkan perbahasan penuh berasaskan usul Menteri untuk semua isu-isu yang telah dinyatakan dalam titah pandangan KDYMM Seri Paduka Baginda Yang di-Pertuan Agong dan Raja-Raja Pemerintah, termasuk Pelan Pemulihan Negara, Proklamasi Darurat dan Ordinan-Ordinan Darurat, pelaksanaan program vaksinasi, langkah-langkah mencegah COVID-19, serta usaha memulihkan ekonomi serta menjamin kelangsungan hidup rakyat. Kami tidak boleh terima sidang Parlimen yang dipanggil hanya untuk mendengar ceramah atau kuliah Menteri tanpa perbahasan penuh.
3. Yang di-Pertua Dewan Rakyat perlu putuskan sama ada beliau menjunjung penuh titah pandangan KDYMM Seri Paduka Baginda Yang di-Pertuan Agong dan Raja-Raja Pemerintah, atau sekadar mengikut arahan Kabinet.
Jika Yang di-Pertua Dewan Rakyat merasakan beliau tidak mampu melaksana tiga perubahan ini, beliau dipelawa untuk meletakkan jawatan.
YB DS Anwar Ibrahim
Parti Keadilan Rakyat (KEADILAN)
YB Hj Mohamad Sabu
Parti Amanah Negara (AMANAH)
YB Lim Guan Eng
Parti Tindakan Demokratik (DAP)

4.5

4

votes
Article Rating
Kongsikan artikel ini


WANG NEGARA BUKAN WANG BAPA KAMU, NAJIB INGATKAN MAHIADDIN

Gambar yang mendakwa wad Covid HUKM sudah penuh menjadi sangat tular semalam.
Adakah ini benar?
Sekiranya benar, apa langkah-langkah kerajaan untuk mengatasi masalah serious ini?
Saya difahami bahawa kekurangan staf perubatan telah menjadi penghalang terbesar bagi usaha meningkatkan kapasiti rawatan hospital kerajaan.
Adakah ianya sudah tiba masa untuk meminta bantuan staf perubatan dari negara-negara lain bagi tempoh sementara terutamanya dari negara yang sudah pulih dari Covid?
Bagaimana dengan staff-staff perubatan yang sudah bersara? Adakah terdapat peningkatan usaha untuk mengambil balik staff untuk berkhidmat semula secara sementara?
Isu doktor kontrak kerajaan yang tidak puas hati juga perlu diselesaikan secepat mungkin pada ketika ini.
Jika membisu sahaja dan menambahkan kemarahan mereka.
Sekiranya kerajaan tidak mampu mengambil keseluruhan doktor-doktor kontrak sebagai permanent staff, sekurang-kurangnya tawarlah bonus yang besar pada akhir kontrak.
Jangan kedekut pada doktor dan keperluan kesihatan pada ketika Malaysia dalam krisis kesihatan yang amat besar ini. Ini bukan masa untuk kamu buang masa runding-runding.
Ianya bukan wang bapa kamu. Bukan kerajaan hari ini yang kumpul dulu pun.
Tingkatkan juga perkhidmatan ambulans termasuk memasang alat-alat bantuan pernafasan kepada kereta van kerajaan untuk dijadikan ambulans sementara sekiranya ambulans baru lambat sampai.
Jangan pandang sahaja apabila Rakyat kita sakit atau menafi keadaan sudah menjadi paling kritikal.
Sebab kita sudah cecah paras 133,000 kes Covid aktif dan nombor ini sedang meningkat 5k ke 7k setiap hari sejak sebulan lalu.
Langkah pertama untuk menyelesaikan sebarang masalah ialah untuk mengaku kita ada masalah – bukan menafi.
Menafi dan tidak memperbaiki keadaan yang kritikal ini adalah satu jenayah dan dosa yang amat besar di dunia dan akhirat.
Ini adalah nyawa manusia. Ini adalah Rakyat yang sedang sakit.
Perlu ingat bahawa antara tanda bagi kerajaan yang gagal ialah apabila negara tidak lagi mampu memberi rawatan dan perhatian kesihatan yang sewajarnya kepada Rakyat sendiri.
NAJIB RAZAK
Bekas Perdana Menteri.

4.3

6

votes
Article Rating
Kongsikan artikel ini


HENTI SALAH GUNA KUASA, ANWAR INGATKAN MAHIADDIN

Saya terpanggil untuk menyatakan pendirian berhubung pendakwaan oleh Suruhanjaya Pencegahan Rasuah Malaysia (SPRM) ke atas YB Syed Saddiq yang berbentuk ancaman politik di mana saya dan rakan-rakan lain turut bangkitkan mutakhir ini.
Untuk memungkinkan negara hukum (rule of law), undang-undang mesti dikuatkuasakan secara objektif. Bilamana politisi atau individu-individu yang rapat dengan koridor kuasa boleh bebas tanpa hukuman manakala pemimpin-pemimpin pembangkang serta pendukung mereka diajukan dengan pelbagai pendakwaan terpilih, maka ternyata aspek penegakan hukum di negara ini telah rosak.
Babak terkini ini terus merobek kepercayaan dan keyakinan para pelabur terhadap Malaysia dalam keadaan negara hari ini yang kelam dan haru biru dengan ketidakabsahan pemerintah.
Ia menggambarkan bahawa betapa badan atau jabatan penguatkuasaan hanya mengikut telunjuk politik, dan ini perkembangan yang tidak baik buat negara kerana ia secara tidak langsung memberi isyarat kepada bakal-bakal penjenayah untuk mencipta hubungan yang lebih dekat dengan orang-orang politik yang berkuasa bagi mendapat perlindungan dari pendakwaan.
Setiap kali sidang Parlimen semakin mendekat, kerajaan ini akan menggunakan atau memperalat apa saja aparat yang ada untuk membuli ahli-ahli Parlimen, berkemungkinan kerana gentar sekiranya undi tidak percaya dilangsungkan.
Usaha-usaha jelek ini akan berterusan tanpa henti selagimana mereka masih lemah dan tidak punya majoriti yang cukup di Parlimen.
Saya juga telah dimaklumkan oleh beberapa ahli-ahli Parlimen bahawa pemerintah turut menggunakan rasuah dan ugutan untuk mendukung kerajaan gagal mereka dengan kedudukan dan perlindungan dari pendakwaan sebagai habuan.
Masa dan ketika tatkala YB Syed Saddiq didakwa ini sangat membingungkan dan menampakkan wujudnya salahguna kuasa.
Saya menggesa agar siasatan mesti dijalankan dengan telus dan profesional.
Saya turut mahu beritahu pemimpin-pemimpin PN termasuk Perdana Menteri untuk hentikan salahguna kuasa serta terima hakikat secara bermaruah bahawa dukungan terhadap mereka semakin berkurangan di Parlimen.
ANWAR IBRAHIM
Presiden PKR, Pengerusi PH.

5

3

votes
Article Rating
Kongsikan artikel ini


KERJA AMAL EBIT LEW SEPATUTNYA DISOKONG, BUKAN DIBUBUH RACUN

Pada mulanya saya agak malas untuk melibatkan diri menulis sebarang kata berkaitan isu yang muncul kebelakangan ini melibatkan pendakwah budiman, Ustaz Ebit Lew.
Bagi saya, sama ada apa yang dibangkitkan oleh Caprice atau Nadir Al Nuri tentang misi bantuan Ebit Lew ke Gaza, ia tidak lebih “gelagat budak-budak baru nak up” cuba menumpang publisiti daripada populariti pendakwah tersebut.
Isu-isu yang mereka bangkitkan terlalu remeh berbanding pengorbanan masa, tenaga dan wang ringgit yang sanggup Ebit Lew lakukan selama ini.
Begitu pun, dengan sampai beliau membuat laporan polis terhadap mereka yang dianggap memfitnahnya, luka hatinya ternampak begitu dalam rasa pedihnya.
Meski pertama kali memberi bantuan untuk Gaza, tetapi beliau telah banyak menabur bantuan di seluruh pelusuk negara sebelum ini sehingga peranannya kadangkala melebihi wakil rakyat atau menteri.
Barangkali boleh dibilang dengan jari mereka yang berkemampuan dan kaya, namun sanggup ke sana sini mengorbankan masa, tenaga serta wang ringgit mencari orang susah, lalu menghulur bantuan kepada mereka.
Kebanyakan yang kaya, sementara ramai yang suka hidup dengan kekayaan mereka, yang berhati mulia pula kebanyakannya lebih suka memilih jalan mudah dalam menderma iaitu hanya dengan memberi wang atau membelikan apa yang diperlukan.
Tetapi, Ebit Lew lebih daripada itu, beliau memberi wang untuk menolong orang susah hasil rezeki kekayaan daripada perniagaannya, sambil memberikan sama masa dan tenaga untuk pelbagai misi bantuan yang dilakukannya.
Tidak dinafikan mungkin ada penderma atau rakan-rakannya yang pemurah turut sama menghulur bantuan kepadanya, namun mereka melakukannya secara ikhlas tanpa perlukan publisiti atau mahu dikenali oleh sesiapa.
Maka dengan itu, asalkan bantuan yang dilakukannya ternampak sudah disampaikan, itu sebenarnya sudah memadai tanpa perlu ada pihak yang gila publisiti menuntut agar audit dilakukan pula.
Baik untuk Gaza atau segala bantuan yang dilakukannya selama ini, Ebit Lew tidak pernah menadah tin milo untuk meminta sumbangan daripada orangramai atau daripada syarikat korporat tertentu.
Jika tiada dana awam yang dikutip, sepertimana Pas yang mengutip berjuta-juta ringgit untuk Gaza baru-baru ini tapi sehingga ini senyap begitu saja, di mana perlunya audit dilakukan terhadapnya?
Kenapa tidak diminta audit dilakukan terhadap parti dan NGO yang banyak mengutip dana awam itu?
Selain itu, sekali baca apa yang Caprice dan Nadir bangkitkan juga dengan mudah terlihat adanya unsur-unsur dengki dan iri hati di dalamnya.
Soal agen yang digunakan untuk masuk ke Gaza, berapa bayarannya dan di mana barang keperluan untuk bantuan itu dibeli, itu bukanlah urusan pihak lain untuk campurtangan dan menentukannya.
Barang di rumah kita dan teksi apa yang perlu kita gunakan, kenapa orang lain yang sibuk-sibuk melihat tepi kain kita?
Soalnya juga, adakah mereka yang menceceh berkenaan Ebit Lew itu mampu memberi sumbangan masa, tenaga dan wang ringgit melebihi atau menyamai apa yang pendakwah itu lakukan?
Jika kita sendiri tidak mampu dan mempunyai keupayaan terhad, janganlah dengki atau iri hati.
Kerja-kerja amal Ebit Lew adalah misi kemanusiaan yang secara sukarela dilakukannya dengan hanya satu tujuan sebagaimana kerap disebutnya di mana-mana – semoga Allah sayang kita semua.
Maka, berhentilah mempertikai atau mencari pasal terhadap apa yang dilakukannya jika derma atau amal jariah kita sendiri sekadar menderma seminggu sekali saja di tabung masjid pada hari Jumaat atau pemergian kita sendiri ke Gaza melalui dana orangramai.
Kerja amal dan menolong orang susah yang dilakukan Ebit Lew kadangkala melebihi kemampuan wakil rakyat yang bergaji mewah dan berkereta Mercedes atau kebanyakan orang kaya yang kita sendiri kenali.
Jadi, kita patut bersyukur ada manusia seperti Ebit Lew di sekeliling kita.
Kerja-kerja amalnya perlu disokong sambil kita juga harus mendoakan kemurahan rezeki untuknya kekal berpanjangan agar misi bantuannya, di dalam negara, Gaza atau di mana saja, sentiasa berterusan.
Durjana sangatlah jika ada di kalangan kita yang sanggup meletak racun terhadap kerja amalnya, walhal kita sendiri, jangankan mahu berkorban masa, tenaga dan wang ringgit, menulis di FB dan mengangkat tangan berdoa untuk Gaza pun hanya sesekali dan sambil lewa saja.
(ShahbudinHusin 22/07/2021)

4.1

15

votes
Article Rating
Kongsikan artikel ini


BOLEHKAH ISMAIL SABRI JADI PERDANA MENTERI?

Berikutan perlantikannya sebagai Timbalan Perdana Menteri seperti tidak begitu diraikan berbanding semua pemimpin yang pernah dilantik ke jawatan itu sebelum ini, ada yang melontarkan persoalan, bolehkah Ismail Sabri Yaakob jadi Perdana Menteri?
Di hari-hari awal perlantikannya pada 7 Julai lalu, bersama desakan oleh UMNO agar Mahiaddin Md Yasin segera meletakkan jawatan, terdapat beberapa pemimpin parti itu yang menyebut nama beliau sebagai bakal pengisi jawatan Perdana Menteri.
Seolah-olahnya dengan penarikan sokongan oleh UMNO itu, Mahiaddin akan jatuh tersemban dan Ismail Sabri boleh terus memangku jawatan tersebut.
Tetapi, selepas beberapa hari berlalu dan perkara itu tidak berlaku sehinggalah ke hari ini di mana Mahiaddin terus kekal di persada kuasanya, tidak kedengaran lagi nama Ismail Sabri disebut-sebut sebagai bakal Perdana Menteri.
Lalu, berpeluang atau tidak sebenarnya beliau jadi Perdana Menteri?
Meskipun rezeki mendapat jawatan adalah ketentuan yang hanya Tuhan saja tahu rahsianya, namun secara umumnya perlantikan seseorang untuk mengisi jawatan Timbalan Perdana Menteri biasanya didorong oleh sekurang-kurangnya dua faktor.
Pertama, untuk membantu Perdana Menteri dan kedua, dipersiapkan sebagai bakal Perdana Menteri.
Tetapi, Ismail Sabri tidak didorong oleh kedua-dua faktor itu sebagai sebab mengapa beliau dilantik oleh Mahiaddin bagi mengisi jawatan Timbalan Perdana Menteri.
Oleh kerana sudah ada empat menteri kanan, Mahiaddin sebenarnya tidak memerlukan langsung Ismail Sabri untuk membantunya sebagai Timbalan Perdana Menteri dalam mengurus pentadbiran kerajaan.
Jauh sekali dengan melantik Ismail Sabri itu merupakan persiapan untuk Mahiaddin meletakkan Ahli Parlimen Bera itu menggantikan tempatnya sebagai Perdana Menteri.
Sebab utama Mahiaddin melantik Naib Presiden UMNO itu adalah semata-mata untuk memecah-belahkan UMNO dan bagi memastikan beliau dapat bertahan lebih lama lagi bersama kuasanya di Bangunan Perdana Putra, Putrajaya.
Itulah sebabnya beliau ditawarkan jawatan nombor dua dalam kerajaan itu hanya beberapa jam sebelum MT UMNO bermesyuarat pada 7 Julai lalu yang jadualnya pada malam tersebut ialah untuk menentukan kedudukan parti itu dalam kerajaan PN.
Jika Ismail Sabri dilantik kerana kelayakannya untuk menjadi pengganti Perdana Menteri, pastilah sudah lama sebelum ini lagi Mahiaddin melantiknya sebagai Timbalan Perdana Menteri.
Lagi pula, memandangkan Mahiaddin adalah daripada Bersatu dan kini secara rasminya telah dimusuhi oleh UMNO melalui keputusan menarik sokongan terhadapnya, tidak ada logik sama sekali beliau mahu menyerahkan kuasa secara percuma kepada pemimpin daripada parti yang sah bermusuh dengannya.
Meskipun mesyuarat MT UMNO pada 7 Julai lalu tetap mengambil ketetapan menarik sokongan terhadap Mahiaddin, tetapi ia tidak disertai dengan penarikan diri UMNO secara rasmi daripada kerajaan.
Malah, Ismail Sabri yang baru dinaikkan pangkat, sebagaimana audio rakamannya dalam mesyuarat MT yang tular di media sosial, telah mempertahankan pendirian tidak perlunya untuk waktu ini UMNO menarik diri daripada kerajaan.
Di sinilah terserlahnya muslihat Mahiaddin dalam melantik Ismail Sabri itu kerana akhirnya terbukti dengan perlantikan itu beliau tidak dijatuhkan, walaupun setelah UMNO menarik sokongan kepadanya.
Sebaliknya, sokongan Ahli-Ahli Parlimen UMNO yang diberi pelbagai kedudukan dalam kerajaan kekal kukuh terhadap Perdana Menteri, termasuk Ismail Sabri sendiri yang terlihat tidak mahu melepaskan peluang memegang jawatan yang mungkin selama ini tidak terfikir mampu digenggamnya.
Jika tiada perlantikan Timbalan Perdana Menteri oleh Mahiddin sebelum mesyuarat MT itu, tidak mustahil UMNO akan membuat keputusan menarik sokongan terhadap Mahiaddin bersekali dengan keluar daripada kerajaan sepertimana itulah yang sebenarnya diputuskan dan dikehendaki oleh perwakilan PAU2020, Mac lalu.
Dengan demikian, kemungkinan Mahiaddin tumbang adalah besar sekali.
Pun begitu, selain dengan memberi jawatan Timbalan Perdana Menteri kepada UMNO telah membolehkan Mahiaddin terus kekal, beradanya Ismail Sabri di jawatan nombor dua dalam kerajaan itu juga dengan sendirinya akan menyebabkan pengaruh Zahid Hamidi bakal dikurangkan secara beransur-ansur.
Berdasarkan kedudukan sebagai Timbalan Perdana Menteri mempunyai peruntukan pembangunan sebanyak RM600 juta setahun dan mustahil Ismail Sabri tidak tahu memanfaatnya , beliau pastinya akan menjadi “ibu gula baru” dalam UMNO yang menyebabkannya lebih dikerumuni dan dijulang berbanding Presiden dan Timbalan Presiden yang tiada apa-apa jawatan dalam kerajaan.
Dengan yang demikian, kedudukan Zahid Hamidi dan Mohamad Hasan secara beransur-ansur akan terus tersisih, malah tidak mustahil ada yang mendesak agar Ismail Sabri diletakkan sebagai calon Perdana Menteri bagi UMNO dalam PRU15 akan datang nanti.
Persoalan utama sekali lagi, ada peluangkah untuk Ismail Sabri jadi Perdana Menteri?
Apatah lagi dengan kunjungan Najib Razak ke pejabat Timbalan Perdana Menteri dua hari lalu, ramai yang melihatnya sebagai pengiktifaran terbuka UMNO terhadap kedudukan Ismail Sabri, di sebalik parti itu telah menarik sokongan terhadap Mahiaddin.
Mungkin UMNO ada perkiraan sendiri melalui Ismail Sabri, tetapi mengambil kira perlantikannya adalah untuk memecah-belahkan UMNO, tidak mungkin Mahiaddin akan berundur daripada jawatannya dalam waktu terdekat ini untuk menyerahkan jawatan Perdana Menteri kepada timbalannya.
Selagi mampu bertahan, Mahiaddin akan terus bertahan dan kiranya dijatuhkan pun, beliau pasti akan memilih untuk membubarkan Parlimen atau meletakkan jawatan yang bermakna seluruh kabinet akan tergugur dengan sendirinya.
Menyerahkan jawatan Perdana Menteri tidak mungkin sama sekali kerana ia bukan saja bererti menyerahkan kuasa kepada UMNO yang bermusuh dengan Bersatu, malah ia seperti Mahiaddin membubuh racun kepada partinya sendiri.
Ismail Sabri barangkali hanya berpeluang menjadi pemangku Perdana Menteri jika sekiranya umur Mahiaddin tidak panjang dan dipanggil mengadap Tuhan dalam waktu terdekat ini.
Itu pun belum tentu beliau berpeluang menjadi Perdana Menteri yang sah selepas itu, melainkan jika kumpulan Azmin Ali dan Hamzah Zainuddin daripada Bersatu sedia memberi sokongan kepadanya.
Tetapi, sokongan kumpulan Azmin dan Hamzah itu tentunya perlu dibalas oleh UMNO dengan memberi laluan dan sokongan kepada mereka untuk terus bertanding di kerusi-kerusi Parlimen mereka sedia ada dalam PRU akan datang yang sekaligus bermakna UMNO perlu bekerjasama dengan Bersatu, suatu tindakan yang bercanggah dengan ketetapan PAU2020.
Sediakah UMNO?
(ShahbudinHusin 23/07/2021)

5

1

vote
Article Rating
Kongsikan artikel ini


UMNO SUDAH TUTUP PINTU DENGAN BERSATU, AHLI MT TEMPELAK SHAHIDAN

Sepatutnya Shahidan faham fahamlah bila kena boo oleh perwakilan semasa berucap mewakili Perlis di PAU 2020 lalu.
Kini dia menyebok lagi supaya UMNO buat U turn agar bekerjasama dengan PPBM kalau mahu menang besar demi masa depan politik orang Melayu.
Baca –
https://www.freemalaysiatoday.com/category/nation/2021/07/21/
UMNO memang mahu bekerjasama dengan mana mana parti politik Melayu tetapi bukan dengan PPBM.
Dengan PPBM sudah tutup pintu. Keputusan telah pun dibuat dalam PAU 2020 dan mesyuarat MKT pada 7 Julai yang lalu.
Maka Shahidan tidak perlu bermimpi siang hari. UMNO boleh bekerjasama dengan parti parti lain termasuk PAS.
Tidak ada jaminan, politik Melayu kuat jika UMNO bekerjasama dengan PPBM. Ia hanya untuk melepaskan tengkuk PM dan orang orang seperti Shahidan.
Terbukti tidak ada “Kejujuran Politik” daripada PPBM. UMNO amat terbuka bila menyokong Muhyiddin sebagai Perdana Menteri.
MP UMNO pula dibenarkan sokong Kerajaan PN. UMNO melupakan konspirasi PPBM-DAP sehingga UMNO hilang kuasa di PRU ke 14.
UMNO tanpa dendam menyokong Muhyiddin menjadi PM ke 8. Tetapi tempoh 15 bulan telah disia siakan. Sekarang PPBM mahu guna Shahidan supaya UMNO buat pusingan U.
Sudah terhantuk baru tengadah. Cukuplah, UMNO tidak akan masuk lubang biawak kali kedua.
Itu bukan bererti UMNO mahu bersendirian. UMNO paling awal melakukan tahalluf siyasi bila tubuh Perikatan sebelum jadi BN.
UMNO bukan parti yang suka bersendirian. UMNO cuma perlu lebih berhati hati. Bukan senang mencari rakan politik yang jujur.
Justeru, bagi mereka yang faham, cakap cakap Shahidan itu hanya untuk survival politik beliau. Bolehkah Shahidan menang jika dia bertanding bukan atas tiket UMNO?
Tidak payah guna isu “No Anwar No DAP”. Itu hanya muslihat supaya UMNO menjadi defensif. UMNO tidak pernah ubah keputusan.
Patut Shahidan jawab kenapa dia boleh berlembut dengan PPBM sedangkan timbul dakwaan DAP telah ada persetujuan CSA dengan Kerajaan PN?
Kenapa senyap. TPM sendiri yang maklumkan perkara itu dalam mesyuarat MKT UMNO.
Sebenarnya PM tahu, UMNO adalah penentu. Jika tidak, masakan Muhyiddin tergesa gesa melantik TPM dari UMNO. Kenapa tidak lantik lebih awal.
PM tidak jangka UMNO tarik sokongan kepada dia. Muhyiddin memerlukan UMNO untuk terus berkuasa. Bukan UMNO perlukan PM dan PN.
DR. PUAD ZARKASHI
Ahli MT UMNO.

5

3

votes
Article Rating
Kongsikan artikel ini


DAPUR RAKYAT TIDAK PENUH DENGAN HANYA BAKUL MAKANAN RM50, NAJIB KRITIK MAHIADDIN

Saya tak setuju dengan kenyataan PM8 bahawa dapur rakyat sudah penuh dengan bantuan kerajaan.
Sebab saya tak percaya dapur siapa akan penuh dengan bakul prihatin yang hanya mengandungi:
– Beras (5 Kg)
– Gula (1 Kg)
– Tepung (2 Kg)
– Bihun (400 Gm)
– Kicap (650 Ml)
– Sardin (230 Gm)
– Biskut
– Kopi
Bajet RM21 juta yang diumumkan kerajaan bagi program ini untuk menyediakan 420,000 bakul bermaksud kos setiap bakul adalah RM50.
Saya difahamkan kos makanan dalam bakul adalah RM40 manakala kos bungkusan (termasuk sticker politik) dan penghantaran adalah RM10.
Pada saya, keadaan hari ini amat berbeza dengan bantuan-bantuan bagi bencana lain seperti banjir besar yang merupakan keadaan sementara.
Krisis pandemik kali ini berbeza sebab ramai penerima sudah tidak dibenarkan mencari rezeki sejak berbulan-bulan lamanya akibat kegagalan kerajaan membuat lockdown yang betul bagi membendung Covid.
Maka, keperluan bantuan makanan bagi mereka bagi keadaan ini adalah jauh lebih besar.
Walaupun parti-parti politik PN beria-ria melekat sticker dan menghantar bakul prihatin ini, peruntukan sebenar kerajaan bagi program ini cuma RM5 juta.
Biarpun RM600 bilion sudah dibelanjakan kerajaan PN dan sebanyak RM210 bilion dipinjam tahun ini, cuma RM5 juta diperuntukkan kerajaan bagi keluarga yang sudah tiada makanan.
Baki RM16 juta daripada bajet RM21 juta program bakul prihatin ini sebenarnya disumbang Yayasan Petronas (RM5 juta), AEON Big (RM4 juta), Pharmaniaga (RM3 juta), Tenaga Nasional Berhad (RM2 juta) dan Telekom Malaysia (RM2 juta).
Sebelum ini, kerajaan PN kata mereka akan korek RM5 bilion dari dana KWAN yang dibina kerajaan BN masa saya PN untuk membiayai sepenuhnya program vaksinasi negara.
Namun selepas itu, Malaysia telah diderma 2.5 juta dos vaksin – 1 juta dari Amerika Syarikat, 1 juta dari Jepun dan 500 ribu dari China.
Dengan anggaran kos RM60 satu dos, kerajaan sudah jimat RM150 juta.
Wang yang dijimat ini boleh dan patut digunakan untuk menambah baik program bakul makanan dengan menambah jumlah penerima dan menambah kandungan bakul makanan.
Dengan menambah kandungan bakul, kerajaan juga akan memanfaatkan kos bungkusan dan penghantaran serta masa dan tenaga kerja yang digunakan bagi pengurusan program ini.
Sebab kos sticker, kos bungkusan dan kos penghantaran bakul makanan tak beza besar sekiranya nak hantar bakul yang mengandungi barangan bernilai RM140 berbanding barangan bernilai RM40.
Dan jika tak mahu tambah kandungan bakul, berilah duit tunai RM50 atau RM100 bagi setiap penerima supaya mereka boleh beli sedikit lauk.
Jika niat ialah untuk membantu mereka yang benar-benar sudah susah sehingga tiada wang untuk membeli makanan maka bantulah dengan betul dan ikhlas.
NAJIB RAZAK
Bekas Perdana Mentrri.

3

3

votes
Article Rating
Kongsikan artikel ini


HANTAR USUL AWAL PUN SALAH JUGA KE…MALU BETUL ADA KERAJAAN MACAM INI?

Ini satu lagi lawak jenaka #kerajaangagal dan #kerajaanbodoh yang tiada keabsahan dalam cubaan mempertahankan kedudukan tiada majoriti mereka daripada terdedah dengan sendirinya.
Speaker Parlimen, Azhar Azizan Harun menjelaskan, usul yang cuba dibawa Ketua Pembangkang, Anwar Ibrahim ke sidang khas Dewan Rakyat selama lima hari bermula 26 Julai ini tidak dapat diterima.
Ada beberapa alasan yang diberikan Azhar atas keputusan tersebut, antaranya kerana Anwar menghantar usul berkenaan terlalu awal.
Dalam suratnya kepada Anwar, Azhar menjelaskan, notis untuk persidangan khas itu dikeluarkan pada 15 Julai dan usul Anwar pula diserahkan kepadanya pada 12 Julai.
“Oleh itu, usul oleh Ahli Parlimen Port Dickson tersebut tidak ada di dalam kertas pesanan kerana dikemukakan sebelum pemberitahuan,” jelas Azhar.
Sebelum ini Anwar mengemukan usul agar membenarkan pengisytiharan darurat, tatacara darurat, perbelanjaan berkaitan pandemik, program vaksinasi yang sedang berlangsung dan Pelan Pemulihan Nasional dibahaskan di Dewan Rakyat.
Ia dibuat ketika pelbagai pihak menanggapi sidang khas pada 26 hingga 2 Ogos ini tidak lebih daripada sekadar sesi taklimat daripada pihak kerajaan, bercanggah dengan kehendak pihak istana agar beberapa isu mendesak dibahaskan.
Menurut kertas aturan untuk persidangan Dewan Rakyat selama lima hari itu nanti, lima menteri dijadulkan akan memberikan taklimat.
Begitu pun, tidak disebut ada perbahasan dan pengundian dalam sidang khas itu melainkan hanya dibuka ruang untuk Ahli Parlimen menyoal menteri atau memberikan pendapat mereka.
Dalam hal penolakan usul oleh Anwar dan sebab ia ditolak, ternampak sangat kerajaan PN sanggup melakukan apa saja untuk memastikan kedudukan mereka tidak terancam.
Alasan ia dihantar terlalu awal tidak lebih suatu lawak jenaka yang membuatkan rakyat, malah termasuk kera dan monyet di hutan pun, jika mendengarnya pasti turut ketawa sama.
Apa salahnya dihantar terlalu awal?
Bukankah usul tersebut masih boleh dimasukkan setelah tarikh pemberitahuan 15 Julai itu diumumkan?
Kalau dihantar lewat iaitu setelah tarikh ditutup, lalu ia kemudian ditolak, ada jugalah munasabahnya.
Ini disebabkan ia dihantar lebih awal dan maka sebab itu usul tersebut ditolak.
Di mana logiknya?
Jika begitu, apakah di bawah #kerajaangagal dan #kerajaanbodoh ini bermakna murid sekolah yang datang lebih awal sebelum 7.45 pagi dianggap tidak sah kehadirannya dan perlu balik ke rumah?
Begitu juga, apakah pekerja pejabat kerajaan yang datang sebelum pukul 8.00 pagi turut dikira tidak hadir dan dianggap tidak datang bekerja?
Cuma diharapkan, janganlah sampai tergamak mensyaratkan hanya perlu datang ke masjid sebaik masuk waktu sembahyang, walaupun disedari datang lebih awal itu banyak ganjaran pahalanya.
Cehhh…malu betul ada kerajaan macam ini?
(ShahbudinHusin 24/07/2021)

4.2

10

votes
Article Rating
Kongsikan artikel ini


MENJELANG SIDANG PARLIMEN ESOK, UMNO ANCAM LETAK JAWATAN…

Bersempena Sidang Parlimen Khas yang akan bersidang pada 26 Julai sehingga 2 Ogos 2021, UMNO dengan ini membuat ketetapan berikut:
1. Ahli-Ahli Parlimen UMNO mesti menzahirkan pendirian parti untuk mengusulkan agar Parlimen mesti membahaskan dan membatalkan Proklamasi Darurat dan Ordinan-Ordinannya.
2. Ahli-ahli Parlimen UMNO mesti menzahirkan sokongan melalui undi untuk membatalkan Proklamasi Darurat dan Ordinan-Ordinannya.
Ketetapan ini berpandukan kepada beberapa asas-asas berikut:
1. Penolakan rakyat yang UMNO wakili terhadap Proklamasi Darurat dan Ordinan-Ordinannya yang ternyata lebih banyak memudaratkan rakyat termasuklah kebejatan ekonomi dan keterabaian dalam memelihara kebajikan rakyat termasuk pelaksanaan kompaun-kompaun yang melampau dan bersifat ‘dwi-standard’.
2. Pelaksanaan Darurat yang ternyata gagal untuk mengekang dan menangani Pandemik Covid-19, sebaliknya sebagai muslihat politik dan alat memandulkan sistem demokrasi berParlimen.
3. Memenuhi dan mentaati Perlembagaan Persekutuan berasaskan Perkara 150(3) yang mengkehendaki Proklamasi Darurat dan Ordinan-Ordinannya bukan sekadar dibahas tetapi ditentukan keabsahannya samaada diluluskan atau dibatalkan.
4. Memahami implikasi Perkara 150(7) Perlembagaan Persekutuan bahawa Ordinan-Ordinan Darurat akan terus berjalan selama 6 bulan sekiranya tidak dibatalkan sebagaimana peruntukan 150(3), sekaligus bertentangan dengan keputusan Majlis Kerja Tertinggi UMNO pada 29 Oktober 2020, 25 April 2021, 16 Jun 2021 dan yang terbaru 7 Julai 2021.
5. Mendokong dan mentaati Tuanku Seri Paduka Baginda Yang di-Pertuan Agong dan DYMM Raja-Raja Pemerintah yang menitahkan tiada keperluan untuk Darurat diteruskan dan segala Ordinan-Ordinan Darurat dibahaskan di Parlimen seiring dengan Peruntukan 150(3) Perlembagaan Persekutuan.
6. Memenuhi dan mentaati ketetapan parti pada 25 April 2021 bahawa sekiranya Darurat (Proklamasi dan Ordinan-Ordinannya) diteruskan selepas 1 Ogos 2021, maka “Ahli-Ahli Parlimen akan menarik sokongan dan Menteri-Menteri, Timbalan-Timbalan Menteri dan Pengerusi-Pengerusi GLC daripada UMNO akan meletakkan jawatan”.
AHMAD ZAHID BIN HAMIDI
25 Julai 2021

4.7

3

votes
Article Rating
Kongsikan artikel ini


“PROKLAMASI DARURAT PERLU JADI AGENDA UTAMA UNTUK DIBAHAS, BUKAN CUMA DITAKLIMATKAN”

1. Sejak Januari 2021 Malaysia telah berada dalam keadaan Darurat untuk melawan covid 19.
Parlimen yang bertanggungjawab melakukan semak imbang telah digantung menyebabkan dasar melawan Covid kerajaan PN semakin menuju ke arah kegagalan yang nyata. Apakah Darurat Covid berkesan?
2. Isnin 26hb July ini adalah tarikh lambang demokrasi dikembalikan. Terimakasih rakyat yang mendesak dan semua MP yang berikirar memelihara demokrasi berparlimen. Titah Istana dipertahankan supaya Parlimen dibuka.
3. Isu besar Proklamasi Darurat dan ordinan-ordinan perlu dibahas dan tidak cukup sekadar laporan yang diletakkan atas meja MP jika hendak dibuat penilaian.
Perlu perbahasan kesan selama 6 bulan perlaksanaannya, siapa yang perlu dipertanggungjawabkan dalam kecuaian menasihati YDPA sehingga tujuan Darurat Covid tidak tercapai malah krisis semakin memuncak.
Kegagalan perlaksanaan dan penguatkuasaan di mana silapnya perlu dibahas supaya rakyat dapat penjelasan tuntas.
4. Speaker perlu tunaikan janji supaya perbahasan diizinkan ke atas Proklamasi Darurat bagi memelihara kehormatan Perlembagaan Persekutuan.
Semua MP termasuk Speaker terikat dengan janji mempertahankan Perlembagaan.
Tidak ada sesiapa yang terlepas dari ikrar mempertahankan kedaulatan Perlembagaan Persekutuan khususnya dalam Perkara 150 dan semua peruntukan dibawahnya.
Perbahasan Proklamasi Darurat perlu menjadi agenda utama sebelum Parlimen diberikan Penerangan Menteri-Menteri dan itu adalah tugas Speaker yang terpenting pada 26hb July nanti.
Yb DS Dr Mujahid Yusof Rawa
Ahli Parlimen Parit Buntar
Naib Presiden Parti AMANAH
Pengerusi PH Perak.
25hb July 2021.

5

1

vote
Article Rating
Kongsikan artikel ini


MENGELIRUKAN PEMBATALAN DARURAT, MAHIADDIN MESTI LETAK JAWATAN

Beberapa kali saya telah bangun di Dewan Rakyat pada hari ini Isnin 26 Julai 2021 untuk berucap tetapi tidak diberi peluang oleh Speaker dan juga Timbalan Speaker.
Saya ingin berucap ringkas sahaja iaitu tentang perkara Perdana Menteri dan Menteri-Menterinya yang tidak menghormati Perlembagaan Persekutuan.
Justeru itu, saya mengambil ruang melalui media untuk menzahirkan pendirian saya supaya Perdana Menteri Tan Sri Muhyiddin Yassin dan seluruh anggota kabinetnya meletakkan jawtan dengan serta merta. Alasan saya seperti berikut.
Isu pokok yang ingin saya bangkitkan ialah perkara yang diumumkan oleh Menteri di Jabatan Perdana Menteri bagi Hal Ehwal Parlimen dan Undang-Undang, Datuk Seri Takiyuddin Hassan.
Menteri Takiyuddin Hassan menyatakan di Dewan Rakyat pagi semalam 26 Julai 2021, bahawa semua Ordinan Darurat yang dibuat semasa Proklamasi Darurat bermula pada 12 Januari 2021 telah dibatalkan oleh Kabinet pada 21 Julai 2021.
Ini satu pengumuman besar oleh de facto Menteri Undang-Undang di dalam Dewan Rakyat di mana Perdana Menteri hadir sama mendengarnya. Saya juga hadir di Dewan Rakyat ketika itu dan mendengar pengumuman Menteri Takiyuddin Hassan itu.
Apakah Kenyataan Menteri Takiyuddin Hassan itu benar? Ini perlu dijawab oleh Perdana Menteri.
Pembatalan Ordinan Darurat terletak dalam Perkara 150(3) Perlembagaan Persekutuan.
Permasyhuran segala Proklamasi Darurat dan semua Ordinan Darurat dibuat atas nama Yang di-Pertuan Agong. Persoalannya kenapakah tidak ada permasyhuran pembatalan Ordinan-Ordinan Darurat tersebut oleh Yang di-Pertuan Agong?
Saya berharap pada sesi petang semalam, Perdana Menteri selaku Ketua Jemaah Menteri atau Kabinet akan menjawab dan memberi penjelasan tentang kenyataan Menteri Takiyuddin Hassan itu.
Tetapi Perdana Menteri tidak muncul di Dewan Rakyat pada sesi petang. Mengapa pengumuman pembatalan Ordinan-Ordinan Darurat yang penting itu tidak dilakukan sendiri oleh Perdana Menteri?
Jika tiada penafian daripada Perdana Menteri, ia membawa makna kenyataan Menteri Takiyuddin Hassan itu adalah benar.
Soalan selanjutnya, adakah Yang di-Pertuan Agong telah dimaklumkan oleh Perdana Menteri akan hasrat Kabinet untuk membatalkan Ordinan-Ordinan Darurat tersebut?
Adakah Perdana Menteri telah menasihati Yang di-Pertuan Agong supaya membatalkan Ordinan-Ordinan Darurat tersebut?
Kalau jawpannya Ya, persoalan berikutnya, adakah Yang di-Pertuan Agong telah menandatangani sebarang dokumen atau surat memberi perkenan Baginda terhadap pembatalan Ordinan-Ordinan Darurat tersebut?
Rakyat seluruh negara yang ditangkap, dilokap, di hantar ke penjara, disaman, dikompaun, dikurantin, dan segala macam sekatan, larangan di bawah PKP dan Ordinan Darurat inginkan penjelasan dari Perdana Menteri Muhyiddin Yassin dan Kabinetnya.
Jika sejak 21 Julai 2021 segala Ordinan Darurat itu telah dibatalkan tetapi dirahsiakan pembatalannya sehingga hari ini baru didedahkan di Parlimen, apakah punca kuasa yang ada pada Kerajaan Perikatan Nasional untuk menjalankan pentadbirannya dari tempoh 21 Julai 2021 sehingga 1 Ogos 2021 (apabila Proklamasi Darurat itu tamat)?
Apakah implikasi undang-undang terhadap tindakan, perlakuan, keputusan yang kerajaan atau pegawai-pegawainya, kakitangan awam, atau agensi-agensi kerajaan yang telah ambil di bawah Ordinan-Ordinan Darurat sejak 21 Julai itu hingga hari ini tetapi hakikat sebenarnya Ordinaan itu telah dibatalkan?
Adakah tindakan kerajaan itu sah? Adakah menurut undang-undang? Ini semua menutut jawapan daripada Perdana Menteri.
Kalau sesungguhnya benar apa yang diumumkan oleh Menteri Takiuddin Hassan itu bahawa semua Ordinan Darurat itu telah dibatalkan sejak 21 Julai 2021, maka saya ingin bertanya kenapa tidak ada dokumen pembatalan ordinan-ordinan darurat itu dibentangkan di Parlimen?
Kalau sungguh apa yang dikatakan oleh Menteri Takiyuddin Hassan itu benar bahawa semua Ordinan Darurat itu telah dibatalkan, bolehkah Menteri yang berkenaan nyatakan bilakah Pembatalan Ordinan-Ordinan Darurat tersebut telah diwartakan di dalam Warta Kerajaan? Jika ada, bila tarikh Warta Kerajaan tersebut?
Ini perkara besar, perkara perundangan berkenaan Darurat yang menyentuh kehidupan jutaan rakyat, yang tiga kali mengalamai lockdown atau PKP Penuh. Ramai yang hilang pekerjaan dan keruntuhan perniagaan akibat perintah PKP di bawah pelbagai Ordinan Darurat.
Hal ini juga bersangkut paut dengan Perlembagaan Persekutuan.Setiap Perdana Menteri, Menteri-Menteri dan semua Ahli Parlimen dikehendaki mengangkat sumpah berikrar mempertahankan dan melindungi Perlembagaan Persekutuan sebagai Undang-Undang Tubuh bagi Malaysia.
Sistem demokrasi berparlimen serta Raja Berperlembagaan di Malaysia meletakkan Perlembagaan Persekutuan itu di kedudukan yang tinggi.
Jika Menteri Takiyuddin Hassan didapati mengelirukan Parlimen, maka beliau perlulah mengambil tindakan terhormat dan bermaruah dengan meletakkan jawatan.
Jika enggan maka, paling tidak de facto Menteri Undang-Undang itu perlu dirujuk kepada Jawatankuasa Hak dan Kebebasan Parlimen untuk diambil tindakan.
Sebaliknya jika apa yang dikatakan oleh Menteri Takiyuddin Hassan itu benar, maka ia adalah satu kesilapan besar Jemaah Menteri dan Perdana Menteri di bawah undang-undang Perlembagaan.
Dan sekiranya Yang di-Pertuan Agong tidak dimaklumkan, tidak dirundingi, tidak diminta perkenan baginda untuk pembatalan Ordinan-Ordinan Darurat tersebut, maka ini suatu perbuatan pelanggaran Perlembagaan oleh Perdana Menteri dan seluruh Jemaah Menteri.
Jika itu yang sebenanya berlaku, maka di bawah prinsip tanggungjawab bersama Jemaah Menteri, maka jalan terhormat dan bermaruah yang perlu diambil oleh Jemaah Menteri dan Perdana Menteri tidak lain dan tidak bukan,hanya satu, iaitu meletakkan jawatan.
Hassan Abdul Karim
Ahli Parlimen Pasir Gudang
Selasa 27 Julai 2021.

2.8

4

votes
Article Rating
Kongsikan artikel ini


KERAJAAN YANG MEMALUKAN, APAKAH PERKENAN AGONG BATAL DARURAT BARU MAHU DIPOHON JUMAAT NANTI?

Sebagai rakyat dan warganegara, kita tentunya ada hak untuk berasa malu dengan kerajaan dan perangai pemimpin PN yang ada sekarang berhubung isu pembatalan proklamasi darurat yang dilakukan secara mengejut semalam.
Apa yang berlaku itu juga memperlihatkan Perdana Menteri, Mahiaddin Md Yasin seperti tidak faham dan tidak tahu mentadbir negara mengikut lunas-lunas perlembagaan.
Tindakan kerajaan melalui Takiyuddin Hasan mengumumkan bahawa darurat sudah dibatalkan sejak 21 Julai lalu tetapi berdolak-dalik untuk menjelaskan sama ada perkara itu sudah mendapat perkenan Agong atau belum, dengan sendirinya menunjukkan kerajaan ini hilang wibawanya di mata rakyat.
Lebih buruk lagi, Speaker Parlimen, Azhar Azizan Harun pula seolah-olah melindungi Takiyuddin untuk memberi jawapan segera mengenainya.
Jika benar sudah ada perkenan Agong, apa yang susah sangat untuk Takiyuddin mahu mengatakan ia atau tidak dan mengapa juga Speaker perlu memberi masa sehingga Isnin bagi perkara itu diperjelaskan kepada rakyat?
Di mata mereka yang waras, sudah tentu ini memberi gambaran perkenan Agong sebenarnya tidak atau belum lagi diperolehi?
Apakah ia bermakna Jumaat nanti ketika Mahiaddin menghadap Agong sebelum mempengerusikan mesyuarat mingguan kabinet, barulah perkenan baginda mahu diperolehi?
Mesyuarat mingguan kabinet diadakan setiap Rabu, tetapi apabila ada sesi Parlimen bersidang, ia diubah kepada hari Jumaat.
Jika begitu, bagaimana pembatalan darurat boleh lebih dulu diumumkan sebelum perkenan Agong diperolehi?
Dalam hal ini adalah disyaki tindakan mengumumkan darurat sudah dibatalkan adalah untuk meredakan kepanasan sidang khas Parlimen ini dan bagi mengelakkan serangan lebih keras kepada kerajaan oleh blok pembangkang.
Tetapi, tidakkah Mahiaddin sedar bahawa sebagaimana untuk mengisytiharkan darurat ia memerlukan perkenan Agong, maka untuk membatalkannya juga perlukan perkenan baginda?
Sesungguhnya apa yang berlaku ini bukan saja amat memalukan dari segi kewibawaan kerajaan dan Perdana Menteri dalam mematuhi perlembagaan, malah memperlihatkan sekali lagi penderhakaan yang nyata kepada Agong jika terbukti perkenan baginda belum diperolehi lagi.
Ehhh…berapa kali nak derhaka dalam setahun?
Tidak pernah negara kita ada kerajaan dan Perdana Menteri yang begini lekeh dalam mengurus negara.
Semalam pula, selepas membentangkan Pelan Pemulihan Negara atau PPN pada sebelah lagi, Mahiaddin turut menunjukkan sikap tidak bertanggungjawab apabila gagal hadir ketika sesi penggulungan pada sebelah petang.
Penggulungan PPN sebaliknya dilakukan oleh Menteri Kewangan, Tengku Zafrul Tengku Abdul Aziz.
Sebagaimana disebut oleh Anwar Ibrahim, tidak pernah sejak merdeka, pembentangan isu penting yang dilakukan oleh Perdana Menteri tetapi digulung oleh menteri biasa.
Tak malukah Mahiaddin?
Walaupun dilaporkan Mahiaddin tidak hadir penggulungan semalam kerana mempengerusikan mesyuarat MKN, tetapi alasan tersebut tidak masuk akal sama sekali.
Selain jadual sesi penggulungan di Parlimen itu sudah ditetapkan lebih awal sebelum ini,bukankah masa mesyuarat MKN boleh diubahsuai mengikut kelapangan masa Mahiaddin?
Tanpa keraguan, semua ini jelas menunjukkan Mahiaddin tiada rasa tanggungjawab, ingin lepas tangan dan tidak sanggup berhadapan dengan Ahli-Ahli Parlimen ketika sesi penggulungan.
Kalau takut berdepan Ahli-Ahli Parlimen, buat apa dulu sanggup jadi Perdana Menteri?
Sementara kita berhak berasa malu dengan kelakuan Mahiaddin yang seolah-olah tiada perasaan malu itu, persoalan lain yang harus kita fikirkan ialah berapa lama lagi kita sanggup berada di bawah kerajaan tiada wibawa, tiada keabsahan dan paling lekeh yang tiada perasaan malu ini?
(ShahbudinHusin 27/07/2021)

3.7

13

votes
Article Rating
Kongsikan artikel ini


ZAHID HAMIDI ‘DIBODOHKAN’ MENTERI2 UMNO?

Sehari sebelum sidang khas Parlimen semalam, Presiden UMNO, Ahmad Zahid Hamidi mengeluarkan kenyataan media yang memberi arahan agar Ahli-Ahli Parlimen parti itu menzahirkan sokongan melalui undi untuk membatalkan proklamasi darurat dan ordinan-ordinannya.
Seterunya dalam kenyataan bertarikh 25 Julai itu beliau menegaskan, “Memenuhi dan mentaati ketetapan parti pada 25 April 2021 bahawa sekiranya Darurat (Proklamasi dan Ordinan-Ordinannya) diteruskan selepas 1 Ogos 2021, maka “Ahli-Ahli Parlimen akan menarik sokongan dan Menteri-Menteri, Timbalan-Timbalan Menteri dan Pengerusi-Pengerusi GLC daripada UMNO akan meletakkan jawatan”.
Intipatinya bermaksud pendirian UMNO ialah menolak darurat dan akan meninggalkan kerajaan jika darurat disambung lagi selepas 1 Ogos.
Ketika kenyataan media itu dikeluarkan, ramai yang memuji ketegasan Zahid Hamidi berkaitan isu darurat yang secara umumnya memang menimbulkan rasa tidak senang majoriti rakyat kerana ia ternyata telah diselewengkan untuk maksud politik dan bukan bagi memerangi Covid19.
Beliau dilihat benar-benar menepati ketetapan yang telah lama diputuskan oleh UMNO sendiri.
Bagaimanapun di Parlimen semalam, Menteri di Jabatan Perdana Menteri, Takiyuddin Hassan memaklumkan bahawa proklamasi darurat telah pun dibatalkan pada 21 Julai lalu.
Ini bermakna ketika Zahid Hamidi mengeluarkan kenyataan media tentang arahan menolak darurat dan ordinan-ordinannya serta mengancam bahawa Ahli-Ahli Parlimen UMNO akan meletak jawatan daripada kerajaan, proklamasi itu sendiri telah pun dibatalkan lima hari sebelum itu.
Ia dibatalkan pada 21 Julai iaitu hari Rabu di mana biasanya pada hari tersebut berlangsungnya mesyuarat mingguan kabinet.
Sudah tentu dalam hal proklamasi darurat yang dibatalkan pada hari Rabu itu, ia adalah merupakan keputusan kabinet.
Soalnya, dalam hal ini, mengapa menteri-menteri UMNO, termasuk Timbalan Perdana Menteri, Ismail Sabri Yaakob tidak memaklumkan pembatalan darurat itu kepada Zahid Hamidi selaku Presiden UMNO?
Mengapa disembunyikan sehingga Zahid Hamidi ternampak “macam bodoh” kerana bercakap tentang sesuatu perkara yang sudah pun dibatalkan?
Jika diberitahu awal, baik Zahid Hamidi dan malah sesiapa pun, sudah pasti tidak akan mengeluarkan kenyataan media berbentuk arahan dan ancaman seperti itu?
Malangnya, kenapa ia diperlakukan kepada Zahid Hamidi?
Apakah menteri-menteri UMNO memang mahu “memperbodohkan” Zahid Hamidi dan menjadikannya kelihatan seperti “ketua parti yang bodoh”?
Apa tujuannya?
Adakah untuk membela dan mempertahankan Perdana Menteri, Mahiaddin Md Yasin atau ini permulaan suatu gerakan untuk menyingkirkan Zahid Hamidi daripada terus menerajui UMNO?
Siapa dalam UMNO mahu merampas kuasa ini?
(ShahbudinHusin 27/07/2021)

5

3

votes
Article Rating
Kongsikan artikel ini


85% MAHU MAHIADDIN LETAK JAWATAN

Polemik politik khususnya melibatkan kepimpinan Perdana Menteri, TSMY terus bergolak sejak beliau mengambil alih kepimpinan negara pada 1 Mac 2020.
Kedudukan sokongan beliau menerajui negara mengalami pelbagai gelora politik bermula dengan isu-isu dasar negara, keberkesanan menangani pandemik COVID 19 dan kerencaman polemik sokongan parti UMNO terhadap beliau.
Sehubungan itu, IDE telah menjalankan TINJAUAN PENDAPAT RAKYAT (TPR) SIRI 2/2021 yang dijalankan secara dalam talian pada 11 hingga 18 Julai 2021 yang melibatkan 7,986 orang responden seluruh negara meliputi Semenanjung, Sabah dan Sarawak.
Profil responden merangkumi jantina, umur, kaum dan sokongan kepada parti. Tinjauan ini berkaitan kedudukan TSMY sebagai Perdana Menteri Malaysia, menjelang Sidang Khas Parlimen Malaysia bermula pada 26 Julai 2021.
Berdasarkan keputusan TPR terkini, hanya 12% yang memilih untuk beliau kekal sebagai Perdana Menteri dan berpandangan beliau tidak perlu meletakkan jawatan. 3% menyatakan tidak pasti.
Namun, majoriti responden, 85% memilih untuk beliau meletak jawatan sebagai Perdana Menteri.
Berdasarkan analisis mikro melibatkan umur dan juga kaum, tinjauan ini mendapati pandangan tersebut adalah menyeluruh antara kategori umur 18 tahun hingga 66 tahun ke atas.
Keputusan yang sama juga merentas kaum melibatkan Melayu, Cina, India, Bumiputera Sabah, Bumiputera Sarawak dan lain-lain.
Dapatan ini selari dengan kajian IDE berkaitan Survei Mood Rakyat #moodofthenation Februari 2021 yang lalu, 46% responden memilih untuk TSMY meletak jawatan kerana kehilangan sokongan majoriti (rujuk siaran media terdahulu di laman web www.ideselangor.com).
Info lanjut layari web: www.ideselangor.com / Facebook, Youtube & Twitter IDE.
Dikeluarkan oleh: UNIT PENYELIDIKAN IDE
https://ideselangor.com/v2/2021/07/28/85-rakyat-menolak-untuk-yab-tan-sri-dato-hj-mahiaddin-md-yasin-tsmy-perlu-kekal-sebagai-perdana-menteri/

4.8

5

votes
Article Rating
Kongsikan artikel ini


BISINGLAH, JERITLAH…ASALKAN UNTUK KEPENTINGAN RAKYAT

Parlimenlah tempatnya untuk berbahas segala isu terkait kepentingan negara. Parlimenlah tempatnya untuk berpolitik.
Parlimenlah tempat untuk berbincang dan berbahas bagi menghasilkan solusi terhadap segala permasalahan pentadbiran negara.
Parlimenlah tempatnya untuk kita mendapatkan segala jawapan bagi pengurusan negara.
Parlimen bukan sekadar mendengar taklimat Menteri. Itu boleh dibuat dengan menghantar emel. Atau edarkan sahaja fotokopi segala maklumat berkaitan.
Kalau di bilik kuliah pun kita marah kepada mahasiswa yang sekadar baca nota ketika membentang, apatah lagi dalam soal kepentingan negara begini?
Bisinglah. Menjeritlah. Tekanlah. Asalkan jawapan untuk kepentingan rakyat dan negara dapat dipenuhi.
Netizen yang mengutuk itupun banyak yang buruk perangainya daripada yang dikutuk.
Cuma dia tak jadi Ahli Parlimen saja.
Kita semua setuju Parlimen bukan sarkas. Dan Parlimen juga bukan muzium.
Tetapi bagi sesetengah Ahli Parlimen, Parlimen hanya seperti sekolah petang, suka dia datang, tak suka dia ponteng memanjang.
-Sahul HM-

4

2

votes
Article Rating
Kongsikan artikel ini


AGONG SAH MURKA, MAHIADDIN SAH DERHAKA DAN PN KINI SUDAH HILANG MUKA UNTUK TERUS TADBIR NEGARA

Segala-segalanya kini sudah terdedah dan terserlah tanpa dapat disembunyikan lagi.
Hakikat bahawa pembatalan darurat yang diumumkan Takiyuddin Hassan di Parlimen Isnin lalu dilakukan tanpa mendapat perkenan Yang Dipertuan Agong terlebih dahulu sudah pun terbukti nyata sekarang ini.
Sehubungan tiada perkenan Istana Negara itu, Agong telah menzahirkan rasa dukacita atas pengumuman tersebut yang dianggap telah mengelirukan Parlimen.
Dengan ini juga terbukti tindakan Speaker, Azhar Azizan Harun membenarkan Takiyuddin menangguhkan penjelasan berkenaan perkara itu sehingga Isnin depan adalah disebabkan perkenan Agong belum lagi diperolehi.
Sebagaimana yang dijangka dan ditulis dua hari lalu, sembah perkenan terhadap Agong itu dijangka baru mahu dipohon pada Jumaat ini ketika Mahiaddin menghadap ke Istana Negara sebelum mesyuarat mingguan kabinet sepatutnya diadakan.
Begitu pun, dengan Agong sudah lebih awal berasa amat dukacita kerana dibelakangkan oleh kerajaan dengan mengumumkan terlebih dahulu pembatalan darurat sebelum perkenan diperolehi, itulah yang mendorong kenyataan media Istana Negara dikeluarkan pagi ini.
Kunci kenyataan media itu ialah Agong amat dukacita dengan tindak-tanduk Takiyuddin dan kerajaan atas tindakan mengelirukan Parlimen dan membelakangkan baginda berkaitan pembatalan darurat.
Apabila Agong berasa amat dukacita, ia bermakna baginda kini sangat murka.
Agong berasa sangat murka itu tidak lain kerana kerajaan pimpinan Mahiaddin Md Yasin telah bertindak kurang ajar dan derhaka dengan membelakangkan baginda selaku ketua negara.
Dalam hal ini, tanpa keraguan lagi bahawa Mahiaddin dan kerajaan PN telah sah derhaka dan merupakan penderhaka kepada Raja.
Dengan mengelirukan Parlimen mengumumkan pembatalan darurat, sedangkan Agong belum memperkenannya, kerajaan PN dan Mahiaddin adalah merupakan kerajaan dan Perdana Menteri yang penipu.
Mereka telah menipu Ahli-Ahli Parlimen, menipu rakyat dan menipu Agong.
Sesungguhnya tidak pernah berlaku sejak merdeka ada Perdana Menteri dan kerajaan bersikap derhaka dan penipu sebegini teruk kepada Raja sehingga Istana Negara sendiri menzahirkan rasa dukacita melalui kenyataan media.
Dalam keadaan ini, kerajaan PN dan Mahiaddin sebenarnya sudah tiada muka lagi untuk terus menjadi kerajaan dan mentadbir negara ini.
Mereka sudah hilang moral kelayakan untuk menjadi kerajaan dan Mahiaddin sekarang sudah boleh diumpamakan seperti seorang yang tidak lagi berpakaian sedang berjalan-jalan di khalayak terbuka.
Pilihan yang ada untuk beliau hanya satu – letak jawatan sebagai Perdana Menteri dan kerajaan penderhaka dan penipu ini tidak layak lagi digelar kerajaan untuk terus memerintah negara.
Kerajaan penipu dan penderhaka ini mesti dibubarkan dengan segera.
Agong juga bahkan sudah boleh menutup pintu Istana Negara untuk Mahiaddin bertemu dengan baginda mulai hari ini, kecuali untuk satu tujuan – menyampaikan surat perletakan jawatan.
Tiada ruang lagi untuk Agong selaku ketua negara yang baik dan lemah lembut ini untuk terus bekerjasama dengan Mahiaddin yang dicop sebagai ketua kerajaan yang derhaka dan penipu dalam mengurus negara.
Cukuplah juga kita sebagai rakyat setakat ini saja membenarkan Perdana Menteri dan kerajaan derhaka dan penipu ini mempermain dan membelakangkan Agong sesuka hati tanpa adab dan rasa malu sama sekali.
(ShahbudinHusin 29/07/2021)

4.3

6

votes
Article Rating
Kongsikan artikel ini


UNTUK APA ISMAIL SABRI CUBA PERTAHAN LAGI MAHIADDIN, BERANIKAH BELIAU SENDIRI BAWA USUL PERCAYA DI PARLIMEN ISNIN DEPAN?

Di sebalik rasa amat dukacita yang dizahirkan oleh Yang Dipertuan Agong terhadap kerajaan pimpinan Mahiaddin Md Yassin yang bermakna baginda telah murka, Ismail Sabri Yaakob yang baru dilantik sebagai Timbalan Perdana Menteri dan merupakan orang Pahang sendiri, dilihat mengambil sikap yang berbeza dengan Agong yang juga adalah Sultan negeri kelahirannya.
Meskipun dalam kenyataan medianya, beliau menjunjung kasih terhadap titah Agong, tetapi tindakannya mempertahankan kerajaan PN dengan hujah masih mempunyai sokongan 110 Ahli Parlimen sebenarnya amatlah tidak wajar.
Ismail Sabri selaku Ketua Whip PN seolah-olah ingin memberitahu Agong bahawa kerajaan PN dan Mahiaddin sebagai Perdana Menteri masih kukuh dan tidak boleh diganggu-gugat oleh sesiapa, waima dengan adanya kemurkaan sekali pun.
Oleh yang demikian, meskipun berlaku kemelut sekarang, PN ini di mata Ismail Sabri, harus terus dikekalkan sebagai kerajaan.
Apa yang Ismail Sabri harus faham sekarang ini yang menjadi isu ialah soal kemurkaan dan derhaka sebuah kerajaan kepada Raja, selain sokongan majoriti yang dipertikaikan sejak dulu.
Tindakan membelakangkan Agong dalam soal pembatalan darurat, meskipun dilakukan oleh Takiyuddin Hassan, tetapi beban tanggungjawab mesti dipikul oleh Mahiaddin selaku Perdana Menteri.
Lagi pula, perkara itu diumumkan oleh Takiyuddin di dalam Parlimen yang mana Mahiaddin sendiri ada di sana ketika itu.
Apabila beliau tidak membantah atau cuba membetulkan kenyataan Takiyuddin itu, ia bermakna beliau bersetuju dengannya.
Dalam hal ini, Ismail Sabri harus membuat pilihan sama ada A atau B dan tidak boleh secara serentak menjunjung titah Agong dan mempertahankan lagi kerajaan PN.
Tiada ruang untuk beliau cuba bermain dua kolam dengan menjunjung titah Agong dan di waktu yang sama tetap mahu Mahiaddin dikekalkan lagi.
Kalau menjunjung titah Agong bermakna beliau harus bersetuju kerajaan PN serta Mahiaddin telah derhaka dan jika mahu terus mempertahankan kerajaan PN dengan hujah masih disokong 110 Ahli Parlimen, bererti beliau telah memilih untuk turut derhaka kepada Agong.
Lagi pula, tidakkah Ismail Sabri sedar Ahmad Zahid Hamidi telah lebih dulu mengeluarkan kenyataan media agar sokongan terhadap Mahiaddin segera ditarik balik?
Zahid Hamidi selaku Presiden UMNO juga menggesa Mahiaddin meletakkan jawatan berikutan kemurkaan Agong itu.
Lalu, sebagai Naib Presiden UMNO, walau pun kini berkedudukan Timbalan Perdana Menteri, untuk apa sebenarnya Ismail Sabri cuba mempertahankan Mahiaddin lagi?
Apakah beliau sebagai pemimpin kanan UMNO sudah lupa antara teras perjuangan parti itu ialah mendaulatkan kedudukan Raja-Raja?
Apakah kerana ingin mempertahankan jawatan dan takut hilang kedudukan nombor dua dalam kerajaan, maka sampai sanggup jadi derhaka sama?
Selain itu, hujah Ismail Sabri bahawa PN pimpinan Mahiaddin masih utuh sebagai kerajaan dengan sokongan melebihi 110 Ahli Parlimen juga tidak logik sama sekali.
Jumlah Ahli Parlimen keseluruhannya ialah 222 orang dan dua orang telah meninggal dunia, jadinya yang tinggal adalah 220.
Jika 110 daripada 220, ia bukanlah berkedudukan majoriti, tetapi seri dan tidak pernah ada kerajaan seri dipanggil sebagai kerajaan majoriti.
Kedudukan majoriti mudah daripada 220 ialah melebihi 111.
Soalnya, adakah PN sekarang mempunyai 111 sokongan Ahli Parlimen?
Jangan lupa juga, selain Tengku Razaleigh Hamzah yang telah memohon berpindah tempat duduk ke blok bebas, Ahli Parlimen Machang, Jerantut dan Cameron Highlands juga sudah mengumumkan penarikan sokongan mereka terhadap Mahiaddin sebelum ini.
Begitu juga dengan Najib Razak dan Zahid Hamidi yang hari-hari mengkritik dan membuat desakan agar Mahiaddin berundur, tidakkah mereka juga dikira tidak lagi menyokong Perdana Menteri?
Jadi, untuk apa lagi Ismail Sabri cuba terus mempertahankan Mahiaddin?
Atau beranikah beliau sendiri mengusulkan undi percaya di Parlimen pada Isnin depan?
(ShahbudinHusin 29/07/2021)

4.3

4

votes
Article Rating
Kongsikan artikel ini


KEDEGILAN MAHIADDIN BERUNDUR PERLU DIAJAR DENGAN DESAKAN SUARA RAKYAT BESAR2AN DI SELURUH NEGARA

Isu sebenar yang ada di depan mata kita sekarang ialah tindakan derhaka yang nyata sebuah kerajaan kepada Yang Dipertuan Agong dan Istana Negara.
Penderhakaan itu pula bukan dilakukan sekali, bahkan sudah berkali-kali.
Jika kerajaan yang ada sokongan majoriti sekali pun, tetapi kalau sudah derhaka kepada Raja, kerajaan tersebut dan ketua kerajaannya wajar dijatuh dan digantikan.
Dalam sebuah negara Raja Berperlembagaan, kerajaan yang setia kepada Raja jauh lebih penting dipertahankan daripada kerajaan yang ada sokongan majoriti semata-mata, namun tidak peduli soal kesetiaan kepada Raja.
Tentulah juga jauh lebih afdal sebuah kerajaan itu ditentang dan dijatuhkan jika selain keabsahannya diragui atau lebih tepat tiada sokongan majoriti dimiliki, ditambah lagi dengan bersikap derhaka yang berulang kali dilakukannya.
Dalam kata mudah, itulah gambaran kerajaan PN pimpinan Mahiaddin Md Yasin sekarang ini.
Setelah bertahun berdolak-dalik dan mencari pelbagai helah untuk kedudukan sokongan yang dimilikinya diuji, perkara itu kini melarat kepada soal penderhakaan sehingga Agong secara terbuka menzahirkan rasa anat dukacita yang sebenarnya itulah tanda murka seorang Raja.
Tidak pernah keadaan seperti ini berlaku sebelum ini di mana kedudukan Agong seolah-olah dipermainkan dan ditipu demi kepentingan kuasa oleh kerajaan yang memerintah.
Oleh yang demikian, Mahiaddin dan kerajaan PN ini sebenarnya tidak boleh dan tidak harus dipertahankan lagi, walau atas apa alasan sekali pun.
Mahiaddin mesti berundur serta meletak jawatan dan jika enggan, beliau harus dipaksa berbuat demikian.
Tiada guna lagi negara mempunyai Perdana Menteri dan kerajaan yang derhaka ini kerana kemurkaan Agong bermakna baginda tidak mungkin dapat menerima mereka yang tidak setia itu untuk terus mengurus negara.
Melihat kepada perkembangan yang berlaku selepas murkanya Agong itu, Mahiaddin nampaknya kekal dengan kedegilan enggan meletakkan jawatannya.
Malah beliau cuba mempertahankan dan menjustifikasi tindakan berkaitan pembatalan darurat itu melalui kenyataan media tanpa nama oleh Pejabat Perdana Menteri atau PMO.
Menyanggah titah Raja dengan panjang lebar melalui surat tanpa nama adalah perbuatan biadap dalam berkomunikasi dengan Istana serta di luar tata susila kesopanan dan kesetiaan sebagai warganegara yang taat setia kepada Raja.
Kalau surat Istana Negara ada penamanya, mengapa surat PMO langsung tiada nama?
Siapa yang mengeluarkan kenyataan media itu – Perdana Menteri, Setiausaha Akhbar, Ketua Setiausaha Sulit atau hanya budak pejabat PMO?
Selain itu, kenyataan media PMO itu juga seperti Mahiaddin mahu mengajak Istana Negara terus bergaduh dan berperang dengan hakikat beliau masih cuba menegakkan benang basah bersabit isu yang timbul.
Dalam hal ini, apakah Mahiaddin lupa tentang ketinggian serta kemuliaan kedudukan Agong berbanding dirinya serta bagaimana titah baginda yang disampaikan melalui Takiyuddin Hassan dan Peguam Negara agar Proklamasi Darurat dan ordinannya dibentang serta dibahas di Parlimen, telah terang-terang tidak dipatuhi?
Apakah itu bukan derhaka namanya dan sekarang bersama derhaka yang sedia ada, kerajaan PN juga nampaknya mahu terus bergaduh dan berperang secara berterusan dengan Istana?
Penyelesaian paling mudah bagi kemelut ini tidak lain ialah Mahiaddin dan seluruh kabinetnya, termasuk dua beradik yang menjadi Peguam Negara dan Speaker Parlimen, mesti meletak jawatan dengan segera.
Apabila derhaka sehingga Raja murka, pilihan yang ada hanya berundur dengan serta merta.
Penderhakaan mereka bukan saja menyinggung hati Agong sehingga baginda jadi murka, bahkan majoriti rakyat sendiri pun kini tambah benci dengan kerajaan PN ini.
Sudahlah tiada majoriti, ditambah lagi dengan derhaka dan akhirnya jadilah ia seburuk-buruk kerajaan di muka bumi ini.
Mendepani keadaan ini, Mahiaddin dan kerajaan PN tidak mungkin lagi dapat berperanan dengan baik dalam mengurus negara, jauh sekali untuk saling bekerjasama dengan Istana, lagi lama beliau bertahan hanya menyebabkan negara kian jahanam jadinya.
Berpegang kepada prinsip kesetiaan kepada Raja, kiranya Mahiaddin dan kabinetnya terus berdegil dan enggan berundur dalam dua tiga hari mendatang, sebenarnya akan menjadi kewajipan agar seluruh rakyat bangun bersuara melalui apa jua saluran yang ada bagi menuntut perletakan jawatan semua yang derhaka itu.
Kita tidak harus membiarkan mereka yang derhaka ini terus bergayut lebih lama dengan kuasa tanpa keabsahannya, tambahan lagi hanya mereka yang tidak waras saja sanggup membiarkan negara ini ditadbir oleh golongan penderhaka.
Demi menyelamatkan negara dan sebagai tanda kesetiaan kepada Raja, inilah satu-satunya pilihan yang tinggal untuk mengajar Perdana Menteri dan kerajaan “tak reti bahasa” ini.
(ShahbudinHusin 30/07/2021)

4.3

6

votes
Article Rating
Kongsikan artikel ini


MAHIADDIN SUDAH HILANG MORAL KETUAI KERAJAAN

1. Khamis 29hb July 2021 tarikh memalukan demokrasi berparlimen disaksikan oleh seluruh rakyat Malaysia.
Sepatutnya Parlimen menjadi medan terbaik ketika isu pelanggaran perlembagaan dibangkitkan oleh Tuanku YDPA sebagai Ketua Negara dan Ketua kedua Dewan Rakyat dan Dewan Negara.
2. Istana melalui kenyataannya pada 29hb July 2021 menegaskan beberapa perkara dasar perlembagaan seputar kontraversi Ordinan Darurat yang didakwa telah dibatalkan oleh kabinet pada 21 July yang lalu.
Perkara tersebut disebut oleh Menteri Undang2 ketika diasak oleh pembangkang pada hari pertama persidangan 26hb July perihal Ordinan Darurat yang perlu dibahaskan seperti titah Tuanku.
3. Asas pelanggaran yang dilakukan oleh PM Mahiaddin adalah terhadap kuasa YDPA yang telah dinafikan oleh Kabinet dalam hal berkaitan membuat Ordinan-ordinan Darurat (undang dibuat luar parlimen) termaktub dalam perkara 150 (2B) dan 150(3) Perlembagaan Persekutuan.
Kuasa YDPA jelas disebut dalam perkara 150 dalam hal Proklamasi Darurat dan penggubalan Ordinan-ordinan di bawah kuasa Tuanku YDPA dalam subseksyen2 150.
4. Tuanku juga perkenan bertitah pada 24hb July dalam pertemuan secara maya dengan Menteri Undang2 dan Peguam Negara supaya Ordinan-ordinan yang digubal dan diperkenankan oleh Tuanku dibentangkan dan dibahas di Parlimen untuk pembatalan.
Jelas titah Tuanku tidak diendahkan kerana pembatalan Ordinan sejak awal lagi tidak termasuk dalam agenda pembentangan.
5. Asas inilah yang kami ahli parlimen PH, Warisan, Pejuang dan Muda bangkitkan kenapa persidangan kali ini tidak dibawa usul perbahasan Ordinan-ordinan yang hendak dibatalkan memandangkan tarikh tamat Darurat adalah pada 1 Ogos.
Semua Penerangan Menteri tidak bermakna tanpa diselesaikan dahulu soal Ordinan Darurat di kedua-dua Dewan Rakyat dan Dewan Negara.
Terbukti desakan kami diperakui melalui kenyataan Istana bahawa itu adalah hasrat Tuanku yang dizahirkan kepada Menteri Undang2 dan Peguam Negara terlebih awal.
6. Dewan Parlimen yang mulia telah dicemari dengan sikap Speaker Dewan yang acuh tak acuh kepada isu pokok ini dan ketika kenyataan Istana dikeluarkan, kami Ahli Parlimen Pembangkang dari semua blok telah meyakini bahawa PM Mahiaddin telah dengan sedar melanggar kuasa Tuanku dan tidak mengendahkan titah Baginda supaya hal Ordinan Darurat dibahaskan oleh Ahli Dewan.
7. Lebih memalukan ialah apabila Dewan terpaksa ditangguhkan oleh Speaker sebanyak 3 kali dengan dalih-dalih yang melucukan.
Salah satu penangguhan pada pukul 3.30 ptg dialaskan atas sebab semua MP perlu membuat pemeriksaan covid (swab test) sedangkan semua MP telahpun membuat pemeriksaan pada Jumaat 23hb July lalu.
Tiba-tiba sahaja Speaker memaklumkan ada kes positive tiga hari yang lalu!
8. Membuat alasan covid untuk melengah-lengahkan soal pelanggaran kuasa YDPA dan sekaligus melanggar Perlembagaan Persekutuan adalah tidak bertanggungjawab dan memalukan institusi Demokrasi Parlimen.
Usul Ketua Pembangkang pada sesi petang 29hb July yang memohon Dewan membuat ketetapan supaya PM Mahiaddin dimakzulkan atau dibuat usul dipecat telahpun diterima di pejabat Speaker.
9. Saya yakin sesi hari terakhir persidangan Isnin 2hb Ogos akan ditangguh keseluruhannya atas alasan Covid juga.
Dari sudut moralnya PM Mahiaddin sudahpun hilang kepercayaan dewan apabila gagal mematuhi lunas-lunas perlembagaan apatah lagi melanggar kuasa YDPA dalam Perkara 150(2B) dan 150(3).
Apabila seorang Perdana Menteri gagal mempertahankan Perlembagaan dan gagal menghormati kuasa YDPA, kerajaannya sudah hilang moral untuk mentadbir negara.
Jalan terbaik kepada PM Mahiaddin dan seluruh anggota kabinetnya ialah letak jawatan jikalau tidak mahu dimakzulkan setelah hilang kredebiliti untuk memerintah.
DS Dr Mujahid Yusof Rawa
Ahli Parlimen Parit Buntar
30hb July 2021.

5

1

vote
Article Rating
Kongsikan artikel ini


TERUS PERTAHAN KERAJAAN PN, APA LAGI PERTAHANKAN MAHIADDIN, KEDUA2NYA ADALAH TINDAKAN DERHAKA

Jika kita perhatikan sejak awal lagi, penderhakaan terhadap titah Yang Dipertuan Agong ini bukan saja dilakukan oleh Mahiaddin Md Yasin, tetapi juga melibatkan seluruh anggota kabinet kerajaan PN.
Dengan yang demikian, Mahiaddin, anggota kabinet, kerajaan PN dan parti-parti yang mendokongnya adalah sama derhaka kepada Agong.
Titah Agong sebelum ini adalah jelas mahukan Parlimen dibuka dengan segera dan secepat mungkin, malah menitahkan agar proklamasi darurat dan ordinannya dibentang serta dibahaskan di Dewan Rakyat.
Dengan tidak mematuhi titah tersebut, bahkan melengah-lengahkan pembukaan Parlimen sehingga baginda bertitah sebanyak tiga kali, bermakna Mahiaddin dan seluruh anggota kabinet kerajaan PN adalah bersalah dan dianggap telah derhaka kepada titah Agong.
Kenapa tiada anggota kabinet, termasuk daripada UMNO dan Pas yang konon parti masing-masing sentiasa berjuang untuk mempertahankan dan mendaulatkan Raja-Raja, berani tampil bersuara agar titah Agong itu dipatuhi, sesuai dengan kehendak Istana iaitu Parlimen harus dibuka dengan segera dan secepat mungkin?
Dan jika pun Mahiaddin enggan mematuhi titah Agong itu atas kepentingan melindungi jawatannya, apakah menteri-menteri daripada UMNO dan Pas hanya mampu berdiam diri saja dan langsung tidak berani bersuara, sedangkan yang ingin dijunjung serta dipatuhi adalah titah Raja?
Kepada siapa sebenarnya kesetiaan mereka dalam perjuangan dan dengan jawatan menteri yang dipegang – kepada Raja atau kepada Perdana Menteri?
Lupakah mereka di depan siapa mereka mengangkat sumpah jawatan menteri?
Kemudian apabila mesyuarat kabinet pada 21 Julai lalu membuat keputusan membatalkan darurat dan ia diumumkan oleh Takiyuddin Hassan di dalam Parlimen, walhal persetujuan Agong belum diperolehi ketika itu, ini bermakna sekali lagi Mahiaddin, menteri-menteri kabinet dan kerajaan PN telah bersikap derhaka kepada Agong.
Kenapa tiada seorang pun menteri kabinet, khususnya daripada UMNO dan Pas, tampil bersuara mengatakan kerajaan melakukan tindakan yang salah dan derhaka lagi kepada Agong untuk kali yang seterusnya?
Sekali lagi juga ingin ditanya, kepada siapa kesetiaan anggota kabinet ini dalam perjuangan dan jawatan yang mereka pegang – Agong atau Mahiaddin?
Dengan kita sekarang memahami bahawa penderhakaan kepada Agong ini tidak saja dilakukan oleh Mahiaddin selaku ketua kerajaan, tetapi juga melibatkan semua anggota kabinetnya yang bermakna kerajaan PN adalah turut sama derhaka, maka mereka yang terus mempertahankan Perdana Menteri dan kerajaan PN ini adalah dianggap derhaka.
Dengan itu, tindakan Ismail Sabri atas kapasiti selaku Ketua Whip PN dan mewakili Ahli-Ahli Parlimen BN serta Pas yang terus menyatakan sokongan terbuka kepada Mahiaddin untuk terus menerajui negara, meskipun setelah Agong menzahirkan perasaan amat dukacita yang ia adalah bermaksud baginda murka, ia adalah suatu penderhakaan yang nyata terhadap Agong.
Mahiaddin sebenarnya bukan saja tidak harus dipertahankan lagi, malah seluruh kabinet ini sepatutnya meletakkan jawatan jika benar kesetiaan mereka dalam sumpah selaku warganegara adalah kepada Agong selaku Raja yang mengetuai negara.
Malah, keputusan UMNO yang dipertegaskan oleh beberapa pemimpin utamanya yang mengatakan mereka terus mempertahankan kerajaan PN, walaupun dalam masa yang sama mendesak pengunduran Mahiaddin, turut merupakan suatu persekongkolan dengan penderhakaan kepada Agong juga.
Zahid Hamidi, Najib Razak dan beberapa pemimpin UMNO lain yang berulangkali menjustifikasi mengapa sokongan kepada kerajaan PN diteruskan, tanpa sedar atau sengaja demi mengejar kuasa, mereka adalah juga dianggap derhaka.
Mahiaddin dan seluruh anggota kabinet yang sah derhaka ini tidak boleh dipisahkan dengan kerajaan PN kerana keseluruhannya mereka adalah derhaka semuanya.
Menolak Mahiaddin seorang tidak membersihkan menteri-menteri kerajaan PN yang ada daripada dosa penderhakaan yang telah dilakukan secara berjemaah terhadap Agong itu.
UMNO dalam hal ini, jika mahu menolak Mahiaddin, mereka juga mesti menolak keseluruhan kabinet dan kerajaan PN bersekali dengannya.
Memisahkannya, malah jika menyelitkan harapan dengan pengunduran Mahiaddin, ia akan membolehkan tampuk pemerintahan kerajaan diambil alih oleh pemimpin UMNO yang sedia ada menganggotai kabinet seperti Ismail Sabri yang sekarang memegang jawatan Timbalan Perdana Menteri misalnya, ini bererti parti itu ingin meneruskan sosok yang derhaka terus berada di kerusi Perdana Menteri.
Kegilaan apakah semua ini, menolak Mahiaddin yang derhaka, tetapi cuba meletakkan pemimpin yang turut bersama dengan penderhakaan Mahiaddin sebagai gantinya?
Untuk menyelamatkan negara dan bagi menjamin kedudukan Agong selaku Raja dan Ketua Negara sentiasa terpelihara, selain Mahiaddian dan seluruh anggota kabinetnya, kerajaan PN itu sendiri wajib diganti dengan sebuah kerajaan baharu yang lain.
Tidak kira siapa Perdana Menteri dan apa nama kerajaan sekali pun selepas ini, ia mesti bukan lagi PN yang sudah dicop derhaka sehingga membuatkan Agong amat berdukacita dan murka.
Negara selepas era penderhakaan ini seharusnya dipimpin oleh nakhoda dan anak-anak kapal yang tidak terpalit sama sekali dengan kejijikan penderhakaan Mahiaddin bersama mereka yang seperdosaan dan bersekongkol dengannya.
(ShahbudinHusin 31/07/2021)

4.5

10

votes
Article Rating
Kongsikan artikel ini